Нафталан ва Garabag Resort & Spa ҳақида очиқ-ойдин\nДўстлар, бугун сиз учун янги, қизиқарли суҳбатни тайёрлаб қўйдик! Бу сафар биз Озарбайжондаги энг яхши курортлардан бири бўлмиш Нафталанда жойлашган Garabag Resort & Spa меҳмонхонасининг савдо ва маркетинг бўлими директори Эльнора Фарзали билан боғландик. У билан барчаси ҳақида очиқ-ойдин, дилдан суҳбатлашдик ва бу сиз азизлар учун қизиқарли бўлиши мумкинлигини инобатга олиб, ушбу интервьюни эътиборингизга ҳавола қилишни лозим деб топдик!\nАйтинг-чи, ҳар йили ўртача қанча сайёҳ меҳмонхонага ташриф буюради ва уларнинг неча фоизи яна қайтиб келади?\nЙилига ўртача 60 000 дан ортиқ меҳмон келади. Қайтиб келувчи сайёҳлар сони бугунги кунда 16% ни ташкил қилади ва бу яхши кўрсаткич ҳисобланади. Камтарона туюлмаса-да, айтишим мумкинки, ушбу кўрсаткич бу ерда даволаниш ва сервис хизматининг қанчалик юқори савияда эканлигини билдиради!\nЭльнора, ҳар йили Ўзбекистондан келувчи дам олувчилар сони ҳам кўпчиликни ташкил этадими?\nЙиллик статистикага кўра ўзбекистонлик меҳмонлар хорижий сайёҳлар сони бўйича 3-ўринда туради. Озарбайжон ва Ўзбекистон ўртасида сайёҳлар алмашинуви борасидаги ҳамкорлик яқинда йўлга қўйилганлигини ҳисобга олсак, бу яхши кўрсаткич. Меҳмонларимизнинг яхши дам олиб ва даволаниб қайтганлари Ўзбекистонда катта шуҳрат қозонишимизга туртки бўлди, деб ўйлайман.\nСайёҳларимиз, айниқса, Нафталан ҳақида кўп эшитган юртдошларимиз курортда юқори сервис хизматига эга кўплаб меҳмонхоналар борлигини билишади. Улар нега айнан Garabag Resort & Spa ни танлашлари керак, деб ҳисоблайсиз? 3 та сабабни келтириб ўтсангиз.\nМеҳмонхонамиз доим ўзининг меҳмондўстлиги, шинамлиги ва самарали даволаши билан машҳур бўлган – бу бизни бошқа меҳмонхоналардан ажратиб турадиган учта жиҳат, деб ўйлайман. Ходимларимизнинг юқори малакаси ушбу уйғунликни тўлдириб туради.\nБолалар ва катталар учун мўлжалланган кўплаб кўнгилочар машғулотлар борлигини ҳам таъкидлаб ўтмоқчиман. Бу ажойиб байрамона муҳитни яратади. Шу боис бизнинг меҳмонхонамизга келган дам олувчи кейинги сафар оиласи билан қайтиб келади, чунки у Garabag Resort & Spa да болалар ҳам, катталар ҳам даволанишдан бўш вақтларини мароқли ва мазмунли ўтказишларини билади.\nБизда аэробика, мини-гольф, волейбол ва баскетбол майдончалари, теннис корти, сув аэробикаси, очиқ осмон остидаги болалар ва катталар бассейни, степ-аэробика, йога, пилатес, спорт ва лотин рақслари дарслари, ўйин аппаратлари, караоке, катталар ва болалар дискотекаси, анимацион дастурга эга болалар клуби ва бошқалар бор.\nGarabag Resort & Spa да ҳамма жойлар банд ва бўш хоналарни топиш қийин бўлган пайтлар ҳам бўлганми?\nБундай ҳолатлар тез-тез бўлиб туради. Мартдан октябргача бизда юқори мавсум бўлади, халқаро ва миллий байрамлар пайтида меҳмонхона 100 % маҳаллий сайёҳлар билан тўлади.\nҚайси пайтда ва нима учун меҳмонхонангизга келишни тавсия қиласиз?\nGarabag Resort & Spa йил бўйи ишлайди. Меҳмонхонанинг неча фоизга тўлишидан қатъи назар барча хизматлар тўлиқ равишда амалга оширилади. Янги йил ва Наврўз каби байрам кунларини ажратиб кўрсатишим мумкин. Бундай вақтда биз катталар ва болалар учун кенг кўнгилочар дастурга эга қизиқарли тадбирларни уюштирамиз ва айнан шу ерда меҳмонлар озарбайжон фольклори, театр ва пазандачилик санъатидан тўла-тўкис баҳра олишлари мумкин.\nБайрамлар бўлгани яхши, бироқ, мисол учун, қишда сизларда совуқ эмасми? Умуман, йил давомида бу ерда об-ҳаво қандай?\nНафталан шаҳри Кичик Кавказ тоғ этагида жойлашган бўлиб, бу ерда мўътадил иқлим ҳукмрон. Қишда ҳаво ҳарорати ўртача 4-5 °С, баҳор ва кузда – 13-16 °С атрофида. Ёзда эса 25-30 °С. Юқори ҳарорат билан бир қаторда нисбатан паст намлик ёз ойларида ҳукмронлик қилади ва бу терининг куйишига тўсқинлик қилиб, аксинча, унга шифобахш таъсир кўрсатади. Бир сўз билан айтганда, курортнинг иқлим шароити йилнинг исталган фаслида тиббий хизмат кўрсатишга ёрдам беради ва юқори терапевтик самарага эга.\nБизнинг сайёҳларимиз учун Нафталанга бориш бироз қийинроқ. Ганжадан Бакуга рейслар сони ортишидан хабарингиз борми? Тошкентдан Ганжага тўғридан-тўғри рейслар йўлга қўйилишидан-чи?\nБиласизми, жорий йилнинг январидан бошлаб Озарбайжон темир йўллари «Баку – Ганжа» йўналиши бўйлаб рейсларни очди. Бор-йўғи 3,5 соатда Нафталангача шинам тезюрар поездда етиб олиш мумкин. Яқинда ўзим ҳам Нафталангача шу йўл билан боришга қарор қилдим ва сафар менда илиқ таассурот қолдирди!\nЧипта нархи бор-йўғи 10 AZN, яъни 6 АҚШ доллари. Нафталан шаҳри темир йўл вокзалидан санаторийгача трансферни биз бепул амалга оширамиз. Айтганча, бу самолётнинг ўрнини босувчи қулай восита!\n«Тошкент – Ганжа» рейсларининг очилишига келсак, ўйлашимча, талабга қараб Озарбайжон ҳаво йўллари бундай рейсни хурсандчилик билан очган бўларди. Бироқ ҳозирда бундай режа ҳақида хабарим йўқ.\nКелинг, таомлар ҳақида гаплашсак. Меҳмонхона ошхонасида нечта ошпаз ишлайди?\n40 га яқин.\nМеҳмонларга қандай овқатланиш тури ва миллий таомлар таклиф этилади?\nСанаторий «All inclusive» тизими бўйича ишлайди, табиийки, спиртли ичимликлардан ташқари. Меҳмонларга европа ва албатта, озарбайжон миллий таомлари таклиф қилинади. Шунингдек, парҳезбоп ресторан ҳам бор. Таом шинавандалари учун санаторийда итальян ва миллий таомлар тортиқ қилинувчи иккита қўшимча ресторан ҳам хизмат кўрсатади. Бизда тайёрланувчи «стейк» бутун мамлакатга довруғ қозонган.\nКўпчилик сайёҳларимиз ҳалол таомларни танлашади. Уларга шундай таомлар таклиф қила оласизми?\nШубҳасиз! Меҳмонлар бу ерда ҳеч бир муаммосиз ҳалол овқатланишади.\nЭнди даволаниш ҳақида ҳам икки оғиз. Garabag Resort & Spa га даволаниш учун кетаётган бўлсак, курорт карталари, шифокор йўлланмаси ва ҳужжатлар пакетини кўтариб бориш керакми?\nКарта ва йўлланмаларга эҳтиёж йўқ. Бироқ агар улар бор бўлса, ўзингиз билан олишингиз мумкин.\nГап шундаки, даволаниш пакетини харид қилсангиз, барча зарур текширувлар биз томонимиздан зарурий тартибда ўтказилади ва бу қўшимча ҳақ талаб қилмайди. Даволаш пакети меҳмонхонада камида етти кун қолишни назарда тутишини айтиб ўтишим керак. Энг яхши самара учун биз 10 дан 21 кунгача даволанишга келишни маслаҳат берамиз.\nҚайси касалликлар билан даволаниш учун келиш мумкин?\nМеҳмонхонамизда даволаниш учун кўрсатмалар қаторида таянч-ҳаракат аппарати, ЛОР-аъзолар, асаб тизими, периферик томирлар, тери, урологик, гинекологик касалликлар бор.\nТўлиқ даволаниш учун касалликнинг қайси босқичида келиш керак?\nИложи борича бошланғич босқич ёки ремиссия даврида. Касалликнинг ўткир даврида даволаниш тақиқланади.\nШунингдек, даволанишга қарши бир қатор кўрсатмалар ҳам мавжуд. Агар юрак-қон томир тизими ҳақида гап кетганда, булар аорто-коронар шунтлаш, 3-босқичдаги гипертония касаллиги, кардиостимуляторлар, турли генезисдаги аритмия, бошдан ўтказилган миокард инфаркти (юз берган пайти ва электрокардиографик текширувларни инобатга олган ҳолда). Паркинсон касаллиги, ишемик ёки геморрагик инсультга чалинган беморларга ҳам даволаниш тавсия этилмайди. Гинекологик касалликлар – киста, полип, миома, янги пайдо бўлган хавфли шишлар, фиброз-кистоз мастопатия касаллиги борларга ҳам нафталан билан даволаниш мумкин эмас.\nШунингдек, бронхиал астма, очиқ яллиғланиш жараёнлари, асаб касалликлари, тез-тез қайталанувчи қон кетишлар, ўт пуфаги ва буйрагида тоши борлар, ҳомиладор аёллар ва эмизикли аёлларга, 8 ёшгача бўлган болаларга ҳам даволаш буюрилмайди.\nАсосий даволаш – бу, албатта, шифобахш нафталан. Айтинг-чи, ундан қандай қилиб ва қайси муолажалар кўринишида фойдаланилади?\nНафталан нефти дунёдаги ноёб тиббий омил ҳисобланади. Нафталан – бу ўзига хос ҳидга, қора-жигарранг рангга эга бўлган қуюқ суюқлик. Нафталан нефтининг асосий таъсир этиш воситаси оғриқ қолдирувчи, яллиғланишга қарши, томирларни кенгайтирувчи, аллергияга қарши хоссаларга эга нафтен углеводородлари ҳисобланади. Нафталан сабабли трофик функцияларнинг жадаллиги ва жараёнлар алмашинуви фаоллашади, сперматогенез жараёнлари, овуляция ва овогенез тезлашади. Ушбу барча хоссалар туфайли тиббиётнинг кўплаб соҳаларида нафталанотерапия алмаштириб бўлмас даволаш усули дея тан олинган.\nСанаторийимизда нафталан ванналари учта шўнғиш тури кўринишида қўлланилади: касаллик турига қараб тўлиқ, қисман (бел ёки белдан пастгача), тўрт камерали (қўл, оёқлар). Муолажа 37-38 даражали ҳароратда ва 10 дақиқадан ортиқ бўлмаган вақт давомида ўтказилади. Тозалик талабларига қатъий риоя қилинади.\nМеҳмонларимизга даволаш самарасини ушлаб туриш учун Нафталандан нимани ўзлари билан олиб келишларини тавсия қилган бўлар эдингиз?\nНафталан нефти асосида тайёрланган кўплаб маҳсулотлар бор, мисол учун кремлар, малҳамлар ва ҳоказо. Биз уларни ҳар бир меҳмонимизга индивидуал тарзда таклиф қиламиз.\nШанба ва якшанба куни даволаш муолажалари ўтказиладими?\nЯкшанбадан ташқари ҳар куни муолажалар ўтказилади.\nБўш вақтни ўтказиш ҳақида ҳам бир нечта саволимиз бор. Garabag Resort & Spa даги бир кечани таърифлаб берсангиз. Меҳмонлар асосан нималар билан машғул бўлишади?\nКечки овқатдан сўнг аниматорлар жамоаси меҳмонларни зериктириб қўймаслик учун қўлларидан келган барча ишни қилишади. Даставвал кичик меҳмонларимиз учун мини-дискотека уюштирилади. Концерт дастурлари, караоке, жонли мусиқа ҳам бўлади, дам олувчилар турли ўйинлар ўйнашлари мумкин. Ҳаво очиқ бўлса теннис, гольф, баскетбол, волейбол ўйнаймиз. Cinema-залда ҳар кеча дастур бўйича кино, эрталаб эса – болалар учун мультфильмлар намойиш этилади.\nБилишимизча, Garabag Resort & Spa да телекўрсатувлар пакетида ўзбек каналлари йўқ. Уларни улаш режада борми?\nТВ-пакетда бизда кўплаб давлатларнинг каналлари бор. Ўзбекистонлик сайёҳларнинг ўсиб бораётган қизиқишини ҳисобга олсак, яқин кунлар ичида ўзбек каналларини ҳам қўшишни режалаштиряпмиз.\nДаволанишдан бўш вақтларда қаерларга боришни маслаҳат берган бўлардингиз?\nСанаторийда мамлакатимизнинг энг чиройли жойлари бўйлаб экскурсияни ташкиллаштириш билан шуғулланувчи бўлим бор. Биз меҳмонларга қулай бўлиши учун Нафталанга яқин йўналишларни танладик. Экскурсиялар қаторида Ганжа, Гёйгёл, Шеки шаҳарлари бор. Энг машҳур йўналишлардан бири – бу Грузияга сафар. Тбилиси бўйлаб экскурсия 1 кун давом этади.\nЎзбекистонлик бўлажак меҳмонларингизга ва блогимиз ўқувчиларига тилакларингиз.\nБиз сайёҳларимизга ҳеч қачон касал бўлмасликларини ва бизга фақатгина профилактика учун келишларини тилаймиз.\nЭльнора, қизиқарли суҳбатингиз учун раҳмат!\nИнтервьюни ташкиллаштиришда берган ёрдами учун Tatil.uz Илимдар Риза бошчилигидаги Leisure Business Travel компаниясидаги ҳамкорларимизга миннатдорчилик билдиради.


Актриса Гулбаҳор Йўлдошеванинг сўнгги роли тарихий фильмдаги Мингойим образи бўлди (фото) » Yangiliklar agregatori - OXO.UZ\nАктриса Гулбаҳор Йўлдошеванинг сўнгги роли тарихий фильмдаги Мингойим образи бўлди (фото)\nЎзбекистонда хизмат кўрсатган артист Гулбаҳор Йўлдошева вафот эди. «Қўқон шамоли» тарихий фильмидаги Мингойим образи актрисанинг сўнгги роли бўлиб қолди. Бу ҳақда фильм режиссёри Дилмурод Масаидов журналист Феруз Муҳаммадга берган қисқа интервьюсида маълум қилди.\nФото: Режиссёр Дилмурод Масаидов архиви\nГулбаҳор Йўлдошева «Қўқон шамоли» фильмининг суратга олиш жараёнларида ҳеч кимга дардини сездирмасдан, уларни қанча авайлашга ҳаракат қилмайлик, «мен жуда яхшиман, ҳаммаси жойида», дея ролларини аъло даражада ижро этдилар. Съёмка майдонида бирор маротаба «мазам қочди, съёмкани кейинроққа қолдирайлик», демадилар. Қайтанга эрталабдан кечгача суратга олишимизни хоҳлаб турдилар. Гулбаҳор Йўлдошева «Қўқон шамоли» тарихий фильмида Мингойим образини ижро этдилар. Улар билан боғлиқ суратга олиш ишлари Қўқон шаҳрида роппа-роса беш кун давом этди ва якунланди.\nДилмурод Масаидов, «Қўқон шамоли» тарихий фильми режиссёри\nМаълумот учун, Зебо Қобилованинг «Айбсиз айбдор» деб номланган сценарийси асосида продюсер Маҳмуд Эркабоев ҳамда режиссёр Дилмурод Масаидовлар томонидан «Қўқон шамоли» деб номланган тарихий фильми суратга олинмоқда. Фильм Қўқон хонлигининг XVIII аср охири — XIX аср бошларидаги ижтимоий-сиёсий ҳамда адабий муҳити, ўша давр чигалликлари ҳақида бўлиб, асосан Қўқон хони Умархон ҳамда шоира Нодирабегим ҳаётидан ҳикоя қилади.\n«Севги изтироби» сериалидаги Амир роли билан танилган Каан Урганжи ўғли Тошкентга келди (фото)\n«Нодирабегим ролида ёш актриса Райҳон Асатова» «Қўқон шамоли» тарихий фильмида бош ролларни кимлар ижро этиши маълум бўлди


2. Ғарбий Ҳисордаги камёб эндемик ўсимлик.\nБўйи 20–25 см оралиғидаги бир йиллик ўт. Пояси пастки қисмидан шохланган, ғуборли ёки туксиз, баргли. Барглари ипсимон. Саватчалари узун, ингичка гулпояларда ўрнашган. Гуллари сариқ. Ташқи ўрама барглари қалами-бигизсимон. Уруғи сал эгилган, учига қараб торая боради, узунлиги 12–13 мм. Апрелда гуллаб, меваси май ойида етилади.\nҚашқадарё вилояти: Ҳисор тизмасининг ғарбий қисмидаги Яккабоғ дарёсининг юқори қисмида, Тошқўрғон қишлоғи теваракларида ҳамда Ғузор тоғи этакларида тарқалган.\nТоғ этакларидан то ўрта қисмигача бўлган гипсли ёнбағирларда ўсади.


(1) 1. Ҳамду сано осмонлар ва Ерни яратган, зулматлар ва нурни таратган Аллоҳ учундир. Сўнгра (яъни, Унинг шундай ягона эканлиги ҳақидаги ҳужжатларни кўра туриб) кофир бўлган кимсалар Парвардигорларига (ўзгаларни) тенглаштирадилар.\n(2) 2. У сизларни (Отангиз Одам Атони) лойдан яратиб, сўнгра ажални (яъни, тириклик муддатини) белгилаб қўйган Зотдир. Унинг ҳузурида яна бир белгиланган ажал (яъни, тирилиш муддати) бордир. Шундан кейин ҳам сизлар (эй кофирлар) шак-шубҳа қилмоқдасиз.\n(3) 3. У осмонлару Ердаги якка-ю ягона Аллоҳдирки, сизларнинг яширган ва ошкор қилган нарсангизни ҳам, қилган касбу корингизни ҳам билур.\n(4) 4. Уларга (яъни, кофирларга) Парвардигорларининг оятларидан бирон оят келса, албатта, ундан юз ўгирувчи бўлдилар.\n(5) 5. Уларга ҳақ (Қуръон) келганда уни ҳам ёлғон дедилар. Энди яқинда уларга ўзлари масхара қилувчи бўлган нарсанинг хабарлари келажак (яъни, Қуръонда айтилган хабарлар ҳақ эканлигини билиб оладилар).\n(6) 6. Улардан илгари неча асрларни (замонларни) ҳалок қилганимизни кўрмадиларми?! Уларга (яъни, ўша асрларда яшаган одамларга) Ерда сизларга бермаган жойларни берган, устларидан самони (яъни, ёмғирни) сероб қилиб юборган, остларидан дарёларни оқизиб қўйган эдик. Бас, гуноҳлари сабабли ўшаларни ҳам ҳалок қилдик ва улардан сўнг яна бошқа асрларни пайдо қилдик.\n(7) 7. (Эй Муҳаммад алайҳис-салоту вас-салом), агар сизга қоғозга (ёзилган) бир мактуб туширсак ва уни қўллари билан ушлаб кўрсалар ҳам кофир бўлган кимсалар: Бу очиқ сеҳрдан ўзга нарса эмас!, деган бўлур эдилар.\n(8) 8. Унга (яъни, Муҳаммадга пайғамбарлигини тасдиқ этадиган) бирон фаришта тушса эди, дедилар. Агар фаришта туширсак, иш тугатилган бўлур эди. Сўнгра уларга қараб турилмас — муҳлат берилмас.\nИ з о ҳ. Буни шундай тушунмоқ лозим: агар осмондан улар талаб этган фаришта тушса-ю, шундан кейин ҳам иймон келтирмай куфрларида оёқ тираб туриб олсалар, иш тугатилган, яъни ҳеч қандай муҳлат берилмай, улар дарҳол ҳалок қилинган бўлур эдилар. Айрим ишонмайдиган кимсалар: «Агар пайғамбар бизга ўхшаган одам экан, фаришта бўлганида унга иймон келтирардик, деганларида, уларга жавобан қуйидаги оят нозил бўлди.\n(9) 9. Агар унинг (пайғамбарнинг) ўзини фаришта қилсак ҳам, уни эр киши (яъни, инсон суратида) қилган ва уларга ноаниқ ҳолда турган нарсани яна хиралаштирган бўлур эдик.\nИ з о ҳ. Чунки фаришталар нурдан яратилган бўлганлари учун агар инсон суратига киритилмаса, кишилар уларни кўра олмайдилар. Инсон суратида кўрганларида эса фаришта эканлигига ишонмайдилар.\n(10) 10. (Эй Муҳаммад алайҳис-салоту вас-салом), сиздан аввал ўтган пайғамбарларнинг устидан ҳам кулинган. Сўнг уларни масхара қилган кимсаларни ўша кулгилари ўраб, (домига тортиб) кетган (яъни, ҳалок қилган).\n(11) 11. Айтинг: Ерни айланиб сайру саёҳат қилинглар, сўнгра (пайғамбарларни) ёлғончи қилгувчиларнинг оқибати қандоқ бўлганини кўринглар.\n(12) 12. Айтинг (сўранг): «Осмонлар ва Ердаги нарсалар кимники?» Айтинг: «Аллоҳники». У Ўз устига осмону Ердаги бор мавжудотга раҳмат-марҳамат қилишни ёзиб қўйгандир. У албатта сизларни ҳеч шак-шубҳасиз, бўлган Қиёмат Кунига тўплайди. Фақат ўзларига зиён қилган кимсаларгина иймон келтирмайдилар.\n(13) 13. Кеча ва кундузга жо бўлган бор нарса Унингдир. У эшитгувчи, билгувчидир.\n(14) 14. Айтинг: «Ўзи ризқланмай (таомланмай барчани таомлантирган) ҳолида осмонлар ва Ернинг яратгувчиси бўлган Аллоҳдан ўзгани дўст тутайми?!» Айтинг: «Албатта, мен Аллоҳга бўйинсунгувчи кишиларнинг аввалгиси бўлишга маъмурман (амр қилинганман)». Ҳаргиз мушриклардан бўлманг!\n(15) 15. Айтинг: «Албатта, мен агар Парвардигоримга итоатсизлик қилсам, Улуғ Кунда (Қиёматда Аллоҳ томонидан) бўладиган азобдан қўрқаман».\n(16) 16. Ўша кунда кимдан (азоб) четлатилса, бас, унга Аллоҳ раҳм қилибди. Мана шу очиқ нажотдир!\n(17) 17. Агар Аллоҳ сизни (камбағаллик, хасталик каби) бирон зиён билан ушласа, бас, уни фақат Ўзигина аритгувчидир. Агар сизни бирон яхшилик билан ушласа, бас, билингки, У ҳамма нарсага қодирдир.\n(18) 18. Унинг ўзи бандалари устида ғолибдир. Унинг Ўзи ҳикмат соҳиби (ҳар нарсадан) огоҳдир.\nИ з о ҳ. Бу оятда Аллоҳ азза ва жаллага устун ва юқорида бўлиш сифатини исбот қилиш бор. У зот субҳонаҳу бутун махлуқотларидан мутлақ устун ва юқорида бўлиб, улуғлиги ва бенуқсонлигига лойиқ тарздадир.\n(19) 19. Айтинг (сўранг): «Қай нарса энг улуғ гувоҳ бўлур?» Айтинг: «Аллоҳ». У мен билан сизларнинг ўртамизда гувоҳдир. Сизларни ва Қуръон етиб борган кишиларни (Охират азобидан) огоҳлантиришим учун менга — мана шу Қуръон ваҳий қилинди. Сизлар ҳақиқатан ҳам: «Аллоҳ билан бирга бошқа худолар ҳам бор, деб гувоҳлик бера оласизми? Айтинг: «Мен бундай гувоҳлик бермайман! Айтинг: «Ҳеч шак-шубҳасиз, Аллоҳ якка-ю ягонадир. Албатта мен сизларнинг ширкингиздан покман».\n(20) 20. Биз китоб ато қилган кимсалар (яъни, яҳудий ва насронийлар) уни (Муҳаммад пайғамбарни) ўз болаларини таниган каби танийдилар. Ўзларига зиён қилган кимсаларгина иймон келтирмайдилар.\n(21) 21. Аллоҳ шаънига ёлғон тўқиган ёки Унинг оятларини ёлғон деган кимсадан ҳам золимроқ ким бор?! Албатта, бундай золимлар нажот топмаслар.\n(22) 22. Уларнинг барчаларини тўплаб, сўнгра мушрик бўлган кимсаларга сизлар: «(Аллоҳнинг шериклари деб) гумон қилган бутларингиз қани?!», деб сўрайдиган Кунимизни (эсланг)!\n(23) 23. Кейин уларнинг алдов-ёлғонлари фақат шу бўлур: «Парвардигоримиз Аллоҳга қасамки, бизлар мушрик эмас эдик».\n(24) 24. (Эй Муҳаммад алайҳис-салоту вас-салом), улар (барча сирларни билгувчи бўлган Аллоҳ таоло ҳузурида ёлғон сўзлаш билан) ўзларини қандай алдаганликларини ва тўқиб олган «худолари» йўқ бўлиб қолганлигини кўринг!\n(25) 25. Улардан сизга қулоқ тутадиганлари ҳам бор, (лекин) Биз уни (Қуръонни) англамасликлари учун дилларини пардалаб, қулоқларини оғир қилиб қўйдик. Улар бор оятларни (мўъжизаларни) кўрсалар ҳам, у (оят)ларга иймон келтирмайдилар. Ҳаттоки сиз билан жанжаллашгани олдингизга келган пайтларида ҳам, кофир бўлган кимсалар: «Бу (Қуръон) фақат аввалгилардан қолган афсоналар, холос», дейдилар.\n(26) 26. Улар (ўзгаларни) ундан (Қуръондан) қайтарадилар ва ўзлари ҳам ундан четланадилар. Улар ўзлари сезмаган ҳолларида фақат ўзларини ҳалок қиладилар, холос.\n(27) 27. (Эй Муҳаммад алайҳис-салоту вас-салом), уларни дўзах устида турғазиб қўйилган пайтларида: «Қани энди бизлар (дунёга) қайтарилсак ва Парвардигоримизнинг оятларини ёлғон демай, мўминлардан бўлсак», деганларини кўрсангиз эди.\n(28) 28. Йўқ, (иймонга келмайдилар. Фақат ҳозир — Қиёмат Куни) уларга илгари яшириб юрган нарсалари ошкор бўлиб қолди, холос. Агар (дунёга) қайтарилсалар, шубҳасиз, ўзлари, манъ қилинган ишларга қайтадилар — албатта улар ёлғончидирлар.\n(29) 29. Улар: «Ҳаёт фақат дунёдаги ҳаётимиздир. Биз ҳеч қайта тирилгувчи эмасмиз», деб айтадилар.\n(30) 30. (Эй Муҳаммад алайҳис-салоту вас-салом), Сиз уларни Парвардигорлари ҳузурида турғазиб қўйилган пайтларида, Аллоҳ: «Мана шу тирилиш ҳақ эмасми?!», деганида, улар: «Парвардигоримизга қасамки, ҳақ экан», деганларини, Аллоҳ эса: «Мана энди кофир бўлиб ўтганингиз сабабли азобни тотиб кўрингиз!», деб жавоб қилганини кўрсангиз эди.\n(31) 31. То тўсатдан Қиёмат келиб қолганда, устларига гуноҳларини орқалаб олган ҳолларида: «У (дунё)да қилган сусткашлигимизга ҳасрат-надоматлар бўлғай», деб қоладиган пайтларигача Аллоҳга рўбарў бўлишни ёлғон деб юрган кимсалар ўзларига зиён қиладилар. Улар нақадар ёмон нарсани орқалаб юрадилар-а!\n(32) 32. Бу ҳаёти дунё фақат (бир нафаслик) ўйин-кулгидир, холос. Албатта, Аллоҳдан қўрқадиган кишилар учун Охират диёри яхшироқдир. Ақл юргазмайсизларми?!\n(33) 33. (Эй Муҳаммад алайҳис-салоту вас-салом), уларнинг гаплари сизни маҳзун қилишини билурмиз. Зотан, улар сизни ёлғончи қилмайдилар, балки бу золимлар Аллоҳнинг оятларини инкор қиладилар.\n(34) 34. Маълумки, сиздан аввалги пайғамбарлар ҳам ёлғончи қилинганлар. Бас, то уларга Бизнинг ёрдамимиз келгунича ёлғончи қилинганлари ва озорланганларига сабр қилганлар. Аллоҳнинг ?»Пайғамбарларимни Ўзим қўллагайман», деган) сўзларини ўзгартира олгувчи бирон кимса йўқдир. Ахир сизга (Эй Муҳаммад алайҳис-салоту вас-салом), ўтган пайғамбарларнинг айрим хабарлари келган-ку!\n(35) 35. Агар сизга уларнинг юз ўгиришлари оғир ботиб (сабр қила олмасангиз), у ҳолда Ерга (кириб кетадиган) бирон тешик ёки осмонга (чиқиб кетадиган) бирон нарвон истаб, уларга оят-мўъжиза (топиб) келтиришга қодир бўлсангиз (шундай қилаверинг). Агар Аллоҳ хоҳлаганда албатта уларни ҳидоят устида бирлаштирган бўлур эди-ку! Бас, ҳаргиз жоҳиллардан бўлманг!\n(36) 36. Албатта, эшита оладиган зотларгина (сизнинг даъватингизни) қабул қилурлар. Ўликларни (кофирларни) эса Аллоҳ тирилтирур. Сўнгра Ўзига қайтарилурлар.\n(37) 37. (Мушриклар): «Унга (яъни, Муҳаммадга) Парвардигоридан бирон оят-мўъжиза туширилса эди», дедилар. Айтинг: «Албатта, Аллоҳ (улар истаган) оятни туширишга қодирдир. Лекин уларнинг кўплари (ўша мўъжиза тушганидан кейин ҳам инкор қилсалар, қандай бало келишини) билмайдилар».\n(38) 38. Ерда судралиб юрган ҳар бир жонивор, осмонда қанот қоқаётган ҳар бир қуш худди сизлар каби (Бизнинг қўл остимиздаги) жамоалардир. Китобда (яъни, тақдири азал китобида) бирон нарсани қўймай (ёзганмиз). Кейин ҳаммалари Парвардигорлари даргоҳига тўпланурлар.\n(39) 39. Бизнинг оятларимизни ёлғон деган кимсалар зулматларда қолган кар-соқовдирлар. Аллоҳ хоҳлаган кишисини адаштирур, хоҳлаган кишисини Тўғри Йўлда (барқарор) қилур.\n(40) 40. (Эй Муҳаммад алайҳис-салоту вас-салом), айтинг: «Агар сизлар ?»Аллоҳдан ўзга илоҳлар бор», деган сўзингизда) ростгўй бўлсангизлар, хабар берингиз-чи, агар сизларга Аллоҳнинг азоби келса ёки Қиёмат қойим бўлса, Аллоҳдан ўзгага дуо-илтижо қиласизларми?!\n(41) 41. Йўқ, Унинг Ўзигагина илтижо қиласизлар, бас, агар хоҳласа, У зот сизлар дуо-илтижо қилган нарсани (бало-мусибатни) аритур. Аллоҳга шерик деб биладиган бутларингизни эса унутиб юборурсизлар».\n(42) 42. (Эй Муҳаммад алайҳис-салоту вас-салом), маълумки, сиздан аввалги миллатларга ҳам элчилар юборганмиз. (Элчиларимизни улар ёлғончи қилишгач), шояд тавба-тазарру қилсалар, деб уларни бало ва зиёнлар билан ушлаганмиз.\n(43) 43. Бизнинг балойимиз етганда ҳам тазарру қилмадиларми?! (Албатта, тавба-тазарру қилишлари лозим эди), лекин уларнинг диллари қотиб қолган ва шайтон қилиб юрган ишларини ўзларига чиройли кўрсатиб қўйгандир.\n(44) 44. Энди — қачонки улар ўзлари учун эслатма қилиб берилган нарсани унутишгач, Биз уларга ҳамма нарсанинг эшикларини очиб қўйдик. Қачонки ўзларига берилган нарсалар билан шод турганларида, уларни тўсатдан (азоб билан) ушладик. Бас, бутунлай номурод бўлдилар.\n(45) 45. Бас, бутун оламларнинг Парвардигори — Аллоҳга ҳамд бўлсинки, золим қавмнинг думлари қирқилди (ҳалок қилиндилар).\n(46) 46. (Эй Муҳаммад алайҳис-салоту вас-салом), айтинг: «Хабар берингиз-чи, агар Аллоҳ қулоқ ва кўзларингизни тортиб олса ва дилларингизни муҳрлаб қўйса, Аллоҳдан ўзга қайси бир илоҳ у аъзоларни сизларга келтириб берур?» Қаранг, Биз оятларни қандай баён қилмоқдамиз, сўнгра улар юз ўгирмоқдалар.\n(47) 47. Айтинг: «Хабар берингиз-чи, агар сизларга Аллоҳнинг азоби тўсатдан ёки очиқдан-очиқ (яъни, кечаси ёки кундузи) келса, золим қавмдан ўзга биров ҳалок қилинурми?! (Йўқ, фақат золим қавм, яъни сизлар ҳалок қилинурсизлар).\n(48) 48. Биз пайғамбарларни фақат (жаннат ҳақида) хушхабар элтгувчи ва (дўзах азобидан) огоҳлантиргувчи бўлган ҳоллардагина юборамиз. Бас, кимлар иймон келтириб, (ўзларини) тузатсалар, уларга хавфу хатар йўқдир ва улар ғамгин бўлмаслар.\n(49) 49. Бизнинг оятларимизни ёлғон деган кимсалар эса итоатсиз бўлганлари сабабли азобга гирифтор бўлурлар.\n(50) 50. (Эй Муҳаммад алайҳис-салоту вас-салом), айтинг: «Мен сизларга: «Ҳузуримда Аллоҳнинг хазиналари мавжуд», демайман ва ғайбни ҳам билмайман. Яна сизларга: «Мен фариштаман», ҳам демайман. Мен фақат ўзимга ваҳий қилинган нарсаларгагина эргашурман. Айтинг: «Кўр билан кўргувчи (яъни, йўлсиз билан Аллоҳнинг йўлида юргувчи) киши баробар бўлурми?!» Тафаккур қилмайсизларми?!\n(51) 51. (Эй Муҳаммад алайҳис-салоту вас-салом), бу (Қуръон) билан ўзлари учун Аллоҳдан ўзга на бир дўст ва на бир оқловчи бўлмаган ҳолда Парвардигорлари даргоҳида тўпланишдан қўрқадиган зотларни қўрқитинг! Шояд улар (Аллоҳдан) қўрқсалар.\n(52) 52. (Эй Муҳаммад алайҳис-салоту вас-салом), Сиз эрта-ю кеч Парвардигорларининг Юзини истаб, Унга илтижо қиладиган зотларни (ҳузурингиздан) ҳайдаманг! Сизнинг зиммангизда уларнинг ҳисоб-китобларидан ҳеч нарса йўқдир ва сизнинг ҳисоб-китобингиздан уларнинг зиммаларида ҳеч нарса йўқдир. Бас, уларни ҳайдаб золимлардан бўлиб қолманг!\n(53) 53. «Бизларнинг орамиздан ана ўшаларга Аллоҳ инъом қилган эмишми?», дейишлари учун уларнинг баъзиларини баьзилари билан ана шундай имтиҳон қилдик. Ахир шукр қилгувчиларни Аллоҳ яхшироқ билгувчи эмас-ми?!\n(54) 54. Қачон сизнинг оддингизга Бизнинг оятларимизга иймон келтирадиган зотлар келсалар: «Саламун алайкум — сизларга тинчлик бўлсин, Парвардигорингиз Ўз зиммасига раҳмат — марҳамат қилишни ёзгандир. Сизлардан ким билмасдан бирон ёмонлик (гуноҳ) қилса, сўнгра ўша ёмонлигининг кетидан тавба қилиб, (ўзини) тузатса, бас, (гуноҳи кечирилади), албатта (Аллоҳ) мағфиратли, меҳрибондир», деб айтинг.\nИ з о ҳ. Юқоридаги икки оятнинг нозил бўлишига қуйидаги воқеа сабаб бўлган. Маълумки, Пайғамбар алайҳис-салоту вас-саломга иймон келтириб, итоат этган кишиларнинг кўпчилиги камбағал-бечоралар эди. Улар кеча-ю кундуз сидқидилдан Аллоҳга ибодат қилар эдилар. Буни кўрган Макка зодагонлари Пайғамбар алайҳис-салоту вас-саломга: «Агар мана шу ялангоёқларни ҳузурингдан ҳайдаганингда бизлар сенга эргашар эдик, дейишади. Шунда Пайғамбарнинг кўнгиллари бўлинмаслиги учун юқоридаги: «Бас, уларни ҳайдаб золимлардан бўлиб қолманг!», деган калималар билан тугалланган оят нозил бўлади. Кейин эса мушриклар: «Агар Муҳаммаднинг йўли ҳақ бўлганида ўша йўлга бизлар юрган бўлур эдик. Чунки Аллоҳ ҳеч қачон биздек зодагонларни қўйиб, у ялангоёқларга Тўғри Йўлни инъом этмайди», деб даъво қиладилар. Қуръон бу ҳолни бойларни камбағаллар билан имтиҳон қилиш, деб атаб: «Ахир шукр қилгувчиларни Аллоҳ яхшироқ билгувчи эмасми?», дейди.\n(55) 55. (Ҳақиқий мўминлар кимлар экани маълум бўлиши) ва жиноятчи кимсаларнинг йўли ошкор бўлиши учун оятларимизни мана шундай муфассал қилурмиз.\n(56) 56. Айтинг: «Мен Аллоҳни қўйиб — сизлар илтижо қилаётган бутларга бандалик қилишдан қайтарилганман». Айтинг: «Сизларнинг ҳавойи-нафсларингизга эргашмайман. Зеро, у ҳолда йўлдан озурман ва ҳидоят топгувчилардан бўлмай қолурман.\n(57) 57. Айтинг: «Мен Парвардигорим тарафидан (Унинг ёлғиз маъбуд эканлиги хусусида) аниқ ҳужжатга эгаман. Сизлар эса уни ёлғон дедингиз. Сизлар шоштираётган нарса (яъни, Аллоҳнинг азоби) менинг илгимда эмас, ҳукм қилиш фақат Аллоҳнинг Ўзига хосдир. У фақат ҳақни сўйлар. У (ҳақ билан ноҳақни) ажратгувчиларнинг энг яхшисидир».\n(58) 58. Айтинг: «Агар сизлар шоштираётган нарса менинг илгимда бўлганида эди, албатта сизлар билан ўртамиздаги иш тугаган бўлур эди (яъни, мен сизларни дарҳол азоблаган бўлур эдим). Аллоҳ золимларни жуда яхши билгувчидир».\n(59) 59. Ғайб очқичлари Унинг ҳузуридадирким, уларни ёлғиз Ўзигина билур. У қуруқлик ва денгиздаги бор нарсаларни билур. Бирон барг (шохидан узилиб) тушмас, магар У билур. Ер тубларидаги ҳар бир дон, бор ҳўлу қуруқ нарса, албатта, Очиқ Китобда (яъни, Лавҳул-Маҳфузда) мавжуддир.\n(60) 60. У кечаси «жонингизни оладиган (яъни, уйқу берадиган), кундузи қилган ишингизни биладиган Зотдир. Сўнгра айтилган ажал (яшаш учун берилган муҳлат) адо қилиниши учун унда (яъни, кундузи) сизларни «тирилтирур». Кейин Ўзига қайтишингиз бордир. Сўнгра сизларга қилиб ўтган амалларингизнинг хабарини берур.\n(61) 61. У бандалари устида ғолиб бўлган Зотдир. Устингизга (қилган амалларингизни) ёдлаб олгувчи фаришталарни элчи қилиб юборур. Қачонки бировингизга ўлим келса, элчиларимиз сусткашлик қилмаган ҳолларида, унинг жонини олурлар.\n(62) 62. Сўнгра (бандалар) ҳақиқий Хожалари — Аллоҳга қайтарилурлар. Огоҳ бўлингизким, ҳукм қилиш Унинг Ўзигагина хосдир ва У жуда тез ҳисоб-китоб қилгувчидир.\n(63) 63. (Эй Муҳаммад алайҳис-салоту вас-салом), айтинг: «Қасамки, агар бизга мана шу (балолардан) нажот берса, албатта шукр этгувчилардан бўлурмиз, деб ошкора ва хуфёна тавба-тазарру қилган ҳолда, илтижолар қиладиган пайтингизда, сизларга қуруқлик ва денгиз балоларидан ким нажот берур?».\n(64) 64. Айтинг: «Аллоҳнинг Ўзи сизларга у (бало)лардан ва барча ғамлардан нажот берур. Сўнгра сизлар яна ширк келтирурсиз!».\n(65) 65. Айтинг: «У сизларга устингиздан ё оёқларингиз остидан азоб юборишга, ёки сизларни гуруҳ-гуруҳ қилиб аралаштириб — қориштириб (яъни, бири бирига душман тўдаларга айлантириб) юбориб айримларингизга айримларингизнинг зарарини тотдириб қўйишга қодир бўлган Зотдир». Қаранг, англаб етармиканлар, деб оятларимизни қандай баён қилмоқдамиз.\n(66) 66. Қавмингиз уни (яъни, Қуръонни) ёлғон деди. Ҳолбуки, у ҳақдир. Уларга айтинг: «Мен устингизда вакил — қўриқчи эмасман.\n(67) 67. Ҳар бир хабарнинг ўз ўрни бор. Яқинда билажаксиз».\n(68) 68. Қачон Бизнинг оятларимизни (масхара қилишга) киришаётган кимсаларни кўрсангиз, то бошқа гапга киришгунларича улардан юз ўгиринг! Энди агар шайтон ёдингиздан чиқарса, эслаганингиздан сўнг бу золим қавм билан бирга ўтирманг!\n(69) 69. Тақво қилгувчи зотлар зиммасида у (қавм)нинг ҳисоб-китобидан ҳеч нарса йўқ, лекин улар (оятларимизни масхара қилишдан) сақланишлари учун (тақводор зотлар уларга) эслатиб қўймоқлари (лозимдир).\n(70) 70. Динларини ўйин-ҳазил қилиб олган, ҳаёти дунёга алданиб қолган кимсаларни тарк қилинг! Ва уни (яъни, Қуръонни, одамларга) эслатиб қўйинг! Токи бирон жон (Қиёмат Кунида) касб қилган (гуноҳлари) сабабли ўзи учун Аллоҳдан ўзга на бир дўст ва на бир оқловчи бўлмаган, агар бор нарсани берса ҳам — ундан қабул қилинмайдиган ҳолда, ҳалокатга ташланмасин. Қилган амаллари сабабли (Аллоҳнинг азобига) ташланган ана ўша кимсалар учун қайноқ сувдан иборат ичимлик ва кофир бўлганлари сабабли аламли азоб бордир.\n(71) 71. Айтинг: «Аллоҳдан ўзга, бизга фойда ҳам, зиён ҳам келтирмайдиган нарсага илтижо қиламизми ва Аллоҳ бизни ҳидоят қилганидан сўнг яна ортимизга қайтариламизми? Худди жинлар чалиб, лол-ҳайрон ҳолда (номаълум) Ерга олиб кетган ва дўстлари: «Кел», деб ҳидоятга чорлаётган кимсага ўхшаб-а?» Айтинг: «Аллоҳнинг Йўлигина Тўғри Йўлдир. Биз барча оламлар Парвардигорига бўйинсунишга маъмурмиз (амр этилганмиз)».\n(72) 72. (Бизларга) «Намозни тўкис адо қилингиз ва (Аллоҳдан) қўрқингиз (деб буюрилгандир). У (ҳаммангиз Қиёмат Кунида) ҳузурига тўпланадиган Зотдир.\n(73) 73. У осмонлар ва Ерни ҳаққи рост яратган Зотдир. У: «Бўл», деган куни (барча нарса пайдо) бўлур. Унинг сўзи ҳақдир. Сур чалинадиган (яъни, Қиёмат қойим бўладиган) кунда подшоҳлик ёлғиз Уникидир. У ғайб ва шаҳодатни (яъни, яширин ва ошкора нарсаларни) билгувчидир. У ҳикмат соҳиби ва (барча нарсадан) хабардор бўлган Зотдир.\n(74) 74. Эсланг, (эй Муҳаммад алайҳис-салоту вас-салом), Иброҳим отаси Озарга: «Бутларни худо қилиб оляпсанми? Мен сени ва қавмингни очиқ залолатда деб биламан», деган эди.\n(75) 75. Шундай қилиб Иброҳимга (ўзи учун ҳужжат қилиб олиши) ва аниқ ишонувчилардан бўлиб қолиши учун осмонлар ва Ер мамлакатларини кўрсатурмиз.\n(76) 76. Бас, қачонки уни тун ўраб олганида юлдузни кўриб: «Мана шу Парвардигорим», деди. У ботиб кетгач: «Ботиб кетгувчиларни суймайман», деди.\nИ з о ҳ. Иброҳим алайҳис-салом бу сўзларни эътиқод қилиб эмас, балки юлдуз, ой ва қуёшни илоҳ деб сиғинаётган мушрикларга танбеҳ бўлсин, деб айтгандирлар.\n(77) 77. Бас, қачонки чиқаётган ойни кўргач: «Мана шу Парвардигорим», деди. У ҳам ботиб кетгач: «Қасамки, агар Парвардигоримнинг Ўзи мени ҳидоят қилмаса, йўлдан озган қавмдан бўлиб қолурман», деди.\n(78) 78. Бас, қачонки чиқаётган қуёшни кўргач: «Мана шу Парвардигорим. Мана шу каттароқ-ку!» деди. У ҳам ботиб кетгач: «Эй қавмим, мен сизларнинг ширкингиздан покман.\n(79) 79. Мен ҳақ йўлга мойил бўлган ҳолимда, юзимни осмонлар ва Ерни яратган Зотга қаратдим ва мен мушриклардан эмасман», деди.\n(80) 80. Қавми у билан тортишган эди: «Мен билан Аллоҳ хусусида тортишасизми?! Ахир (Унинг Ўзи) мени ҳидоят қилди-ку?! Мен сизлар Аллоҳга шерик қилган бутларингиздан қўрқмайман. (Чунки у бутлар ҳеч қандай зиён етказа олмас), магар Парвардигорим хоҳлаган нарсагина (бўлур). Парвардигорим барча нарсани Ўз илми билан қамраб олгандир. Эслатма-ибрат олмайсизларми?!», деди.\n(81) 81. «Сизлар (Аллоҳ) бирон ҳужжат туширмаган бутларни Аллоҳга ширк қилишдан қўрқмайсиз-у, мен сизлар Аллоҳга шерик қилиб олган бутларингиздан қандай қўрқай?! Агар билсангиз (айтинг-чи), қайси гуруҳ (қўрқмай) хотиржам бўлишга ҳақлироқ?»\n(82) 82. Иймон келтирган, ўз иймонларини зулм (ширк) билан аралаштирмаган зотлар — ана ўшалар хотиржам бўлгувчидирлар ва ўшалар ҳидоят топгувчидирлар.\n(83) 83. Мана шулар Иброҳимга қавми устида берган ҳужжатларимиздир. Биз Ўзимиз хоҳлаган кишиларни (мана шундай баланд) даражаларга кўтарурмиз. Албатта, Парвардигорингиз ҳикмат эгаси ва билгувчидир.\n(84) 84. Унга (Иброҳимга фарзандлари) Исҳоқ ва Яъқубни ҳадя этдик. Буларнинг барчаларини ҳидоят қилдик. Илгари Нуҳни ҳам ҳидоят қилган эдик. Унинг зурриётидан Довуд, Сулаймон, Айюб, Юсуф, Мусо ва Ҳорунни (ҳам ҳидоят қилдик). Чиройли амал қилгувчиларни мана шундай мукофотлаймиз.\n(85) 85. Закариё, Яҳё, Ийсо ва Илёсни (ҳам ҳидоят қилдик). Барчалари солиҳ бандалардандир.\n(86) 86. Исмоил, ал-Ясаъ (Юшаъ пайғамбар), Юнус ва Лутни (ҳам ҳидоят қилдик) ва барчаларини бутун оламлардан афзал қилдик.\n(87) 87. Уларнинг ота-боболаридан, зурриётларидан ва биродарларидан (кўпларини ҳам афзал қилдик). Ҳамда уларни сайлаб, Тўғри Йўлга ҳидоят қилдик.\n(88) 88. Бу Аллоҳнинг ҳидояти бўлиб, у билан бандаларидан Ўзи хоҳлаган кишиларни ҳидоят қилур. Агар улар мушрик бўлганларида қилган амаллари беҳуда кетган бўлур эди.\n(89) 89. Ана ўша зотларга Китоб, Ҳикмат ва пайғамбарлик берганмиз. Бас, агар бу оятларни ана улар (яъни, Макка мушриклари) инкор этсалар, Биз бу оятларни инкор қилмайдиган қавм (яъни, мўмин-мусулмонлар) учун тайёрлаб қўйганмиз.\n(90) 90. Ана ўша (юқорида мазкур бўлган зотлар) Аллоҳ ҳидоят қилган кишилардир. Бас, ўшаларнинг йўлларигагина эргашинг! (Эй Муҳаммад алайҳис-салоту вас-салом), айтинг: «Мен сизлардан бунинг учун (яъни, Қуръон учун) ҳақ сўрамайман. Бу (Китоб) бутун оламлар учун эслатма (ҳужжат)дир, холос».\n(91) 91. (Яҳудийлар): «Аллоҳ башарга ҳеч нарса нозил қилган эмас», деган пайтларида, Аллоҳни тўғри таний олмадилар. Айтинг: «Одамлар учун нур ва ҳидоят бўлган ҳолида Мусо келтирган, сизлар дафтар қилиб олиб (айрим оятларни) кўрсатиб, (Муҳаммад пайғамбар ҳақидаги) кўп (оятларини эса яшириб юрадиган ва (ундаги оятларда) на ўзларингиз ва на ота-боболарингиз билган нарсалар баён этилган Китобни (Тавротни) ким нозил қилган эди?!»?»Аллоҳ!», деб жавоб қилинг. Сўнгра уларни ўзлари шўнғиган ноТўғри Йўлларида адашган ҳолларида тарк этинг!\n(92) 92. Бу (Қуръон) бир муборак, ўзидан олдинги китобларни тасдиқлайдиган, барча қишлоқлар (ва шаҳарларнинг онаси маркази бўлмиш (Макка аҳлини) ҳамда унинг атрофидаги кишиларни (Охират азобидан) огоҳлантиришингиз учун Ўзимиз нозил қилган Китобдир. Охиратга иймон келтирадиган кишилар унга ҳам иймон келтирадилар ва улар намозларини ўз вақтида адо қиладилар.\n(93) 93. Аллоҳ шаънига ёлғон тўқиган ёки ўзига ҳеч нарса ваҳий қилинмаган ҳолда: «Менга ваҳий келди», деган ҳамда: «Аллоҳ нозил қилган нарсанинг мислини (ўхшашини) мен ҳам нозил қила оламан», деб даъво этган кимсалардан ҳам золимроқ ким бор? (Эй Муҳаммад алайҳис-салоту вас-салом), бу золимларни ўлим гирдобида қолган, ўлим фаришталари қўлларини чўзиб: «Жонларингизни берингиз! Бу кун Аллоҳ шаънига ноҳақ гапларни айтганингиз ва Унинг оятларидан юз ўгириб, кибру ҳаво қилганингиз сабабли хорлик азоби билан жазоланадиган кунингиздир», деб турган пайтда бир кўрсангиз эди.\n(94) 94. Мана, Бизнинг ҳузуримизга сизларни аввал-бошда қандай яратган бўлсак, шундай ёлғиз ҳолда келдингиз. Сизларга берган нарсаларимизни ортингизда қолдирибсиз. Сизлар билан бирга ўзингизча Аллоҳга шерик деб гумон қилган оқловчиларингизни ҳам кўрмаяпмиз. Ўрталарингиз (орангиз) узилиб қолибди. Ишониб юрган нарсаларингиз бутларингиз сизлардан йўқ бўлибди!\n(95) 95. Албатта, Аллоҳ дон ва уруғларни ёриб-ундиргувчидир. У зот ўликдан тирикни чиқарур, ўликни тирикдан чиқаргувчидир. Ана ўша зот Аллоҳдир. Бас, қаёққа бурилиб кетмоқдасизлар?!\nИ з о ҳ. Уламоларнинг айтишларича, бу оят қайта тирилиш — Охират борлигига далилдир. Улар — уламолар: «Жонсиз нутфа ёки тухумдан инсон ёки паррандаларни чиқарган, инсон, паррандалардан эса ўша жонсиз нарсаларни чиқарадиган Аллоҳ шубҳасиз, тупроққа айланган жасадларни ҳам қайта тирилтиришга қодирдир, дейдилар.\n(96) 96. (У зулматни ёриб) тонгни чиқаргувчидир. У кечани сукунат ором қилиб қўйди, қуёш ва ойни эса ҳисоб ўлчови қилди. Бу қудратли ва билгувчи Зотнинг ўлчовидир.\n(97) 97. У қуруқлик ва денгиз зулматларида йўл топишингиз учун сизларга юлдузларни яратиб қўйган Зотдир. Биладиган қавм учун оятларни батафсил баён қилдик.\n(98) 98. У сизларни бир жондан (Одам алайҳиссаломдан) пайдо қилган Зотдир. Бас, (сизлар учун она қорни) қароргоҳ ва (ота пушти) омонат турадиган жойдир. Англайдиган қавм учун оятларни батафсил баён қилдик.\n(99) 99. У осмондан сув туширган Зотдир. Бас, у сув ёрдамида ҳар турли набототни чиқардик. Ундан эса гиёҳларни чиқардик. Ундан (гиёҳдан) устма-уст бўлган донларни (яъни, бошоқларни) чиқарурмиз. Хурмо новдаларидан (йиғиб-териб олгувчилар учун) яқин бошлар-ғужумлар (бўлур). Яна узумзор боғларни ҳамда (барглари) бир-бирига ўхшаган, (мевалари эса) ўхшамайдиган зайтун ва анорларни (чиқарурмиз). (Эй инсонлар), уларнинг ҳар бирини мева туккан пайтидаги мевасига ва кейин пишган ҳолига боқинг! Албатта, бунда иймон келтирадиган қавм учун оят-мўъжизалар мавжуддир.\n(100) 100. Аллоҳга жинларни шерик қилдилар (яъни, жинларни ҳам худо деб билдилар). Ҳолбуки, уларни (Аллоҳнинг) Ўзи яратган эди. Яна Унинг учун билмаган ҳолларида ўғил-қизлар «яса?» олдилар. У зот булар сифатлаётган нарсалардан (шериклар ва болалардан) пок ва юксакдир.\n(101) 101. У осмонлар ва Ерни пайдо қилгувчидир. Унинг жуфти йўқ-ку, қаёқдан боласи бўлсин! У ҳамма нарсани яратди ва У ҳамма нарсани билгувчидир.\n(102) 102. Мана шу Аллоҳ Парвардигорингиздир. Ҳеч қандай илоҳ йўқ, магар Унинг Ўзи бордир. У ҳамма нарсани яратгувчидир. Бас, Унга бандалик қилингиз! У ҳамма нарсанинг устидаги вакил — муҳофаза қилгувчидир.\n(103) 103. Кўзлар Унга ета олмас. У кўзларга етар! У меҳрибон ва (ҳар нарсадан) огоҳ Зотдир.\n(104) 104. Сизларга Парвардигорингиздан ҳужжатлар келмишдир. Ким (уларни) кўрса, ўзи учун кўрур. Ким кўр бўлиб олса, ўзига зиёндир. Мен сизларнинг устингизда қўриқчи эмасман.\n(105) 105. (Кофирлар: «Аввалги китоблардан ўрганиб олганса?»), дейишлари учун ва биладиган қавмга равшан қилиб бериш учун оятларимизни мана шундай баён қилурмиз.\n(106) 106. (Эй Муҳаммад алайҳис-салоту вас-салом), Парвардигорингиздан сизга ваҳий қилинган нарсаларга эргашинг! Ҳеч қандай илоҳ йўқ, магар Унинг Ўзи бордир. Мушриклардан юз ўгиринг!\n(107) 107. Агар Аллоҳ хоҳлаганида, улар мушрик бўлмаган бўлур эдилар. Биз сизни уларнинг устида қўриқчи қилиб қўйганимиз йўқ. Сиз уларнинг устида вакил ҳам эмассиз!\n(108) 108. Аллоҳдан ўзгага сиғинадиган кимсаларни (бутларини) сўкмангиз! У ҳолда улар ҳадларидан ошиб, жоҳиллик билан Аллоҳни сўкурлар. Ҳар бир миллатга ўзлари қилган амални мана шундай чиройли кўрсатиб қўйганмиз. Сўнгра Парвардигорларига қайтмоқлари бор. Бас, У зот уларга қилиб ўтган амалларининг хабарини берур.\n(109) 109. Улар агар бирон оят — мўъжиза келса, албатта иймон келтиришлари ҳақида жон-жаҳдлари билан Аллоҳ номига қасам ичдилар. Айтинг: «Оятлар фақат Аллоҳнинг ҳузуридадир». Қаердан билурсизлар (эҳтимол) оят келган вақтда ҳам иймон келтирмаслар.\n(110) 110. Ва худди аввал-бошда унга (яъни, Аллоҳнинг оятларига) иймон келтирмаганлари каби уларнинг дил ва кўзларини айлантириб қўюрмиз ва ўз туғёнларида адашиб-улоқиб юрган ҳолларида тарк қилурмиз.\n(111) 111. Агар биз уларга фаришталарни туширсак ва ўликлар (қабрларидан тирилиб келиб) уларга гапирсалар ҳамда барча нарсани (халойиқни) уларнинг олдида очиқ-аён тўпласак ҳам, иймон келтирувчи бўлмайдилар, магар Аллоҳ хоҳласагина (иймон келтирурлар). Лекин уларнинг кўплари (буни) билмайдилар.\n(112) 112. Шунингдек, ҳар бир пайғамбар учун инсу жин(дан бўлган) шайтонларни душман қилиб қўйдик. Улар бир-бирларини алдаш учун гўзал (ялтироқ) сўзлар билан васваса қиладилар. Агар Парвардигорингиз хоҳласа, ундай қилмаган бўлур эдилар. Бас, уларни туҳмат, бўҳтонлари билан бирга тарк қилинг!\n(113) 113. Ундай сўзларга Охиратга ишонмайдиган кимсаларнинг диллари мойил бўлиши учун ва ўша сўзларга рози бўлишиб, ўзлари қилмоқчи бўлган гуноҳларини қилишлари учун (у шайтонлар васваса қиладилар).\nИ з о ҳ. Ривоят қилишларича, Макка мушриклари Пайғамбар алайҳис-салоту вас-саломга ўзининг пайғамбарлигини исботлаш учун яҳудий, насронийлардан ҳакам тайинлашни таклиф қилганларида қуйидаги оят нозил бўлган экан.\n(114) 114. (Эй Муҳаммад алайҳис-салоту вас-салом, уларга айтинг): «Аллоҳдан ўзгани ҳакам қилиб олайми?! Ахир Унинг Ўзи сизларга бу Китоб (Қуръонни) муфассал нозил қилган зот-ку?» Биз Китоб берган кимсалар (яҳудий ва насронийлар) унинг (Қуръоннинг) Парвардигорингиздан ҳаққи рост нозил қилинганини билурлар. Бас, ҳаргиз шак-шубҳа қилгувчилардан бўлманг!\n(115) 115. Парвардигорингизнинг сўзлари сидқу адолатда комил бўлди. Унинг сўзларини ўзгартиргувчи йўқдир. У эшитгувчи, билгувчидир.\n(116) 116. Ер юзидаги кимсаларнинг жуда кўпларига итоат қиладиган бўлсангиз, сизни Аллоҳнинг йўлидан оздирурлар. (Зотан) улар фақат гумонларигагина эргашурлар ва фақат алдайдилар, холос.\n(117) 117. Албатта, Парвардигорингиз Унинг йўлидан адашган кимсаларни жуда яхши билгувчидир ва У ҳақ йўлда юргувчиларни ҳам жуда яхши билгувчидир.\n(118) 118. Бас, агар Аллоҳнинг оятларига иймон келтиргувчи бўлсангизлар, Аллоҳнинг номи зикр қилинган нарсалардан (яъни, Аллоҳнинг номи айтилиб сўйилган ҳайвонларнинг гўштидан) еяверинглар.\n(119) 119. Аллоҳнинг номи зикр қилинган нарсалардан нима учун емас экансизлар?! Ахир У сизларга ҳаром қилинган нарсаларни муфассал баён қилган-ку. Магар музтар бўлиб қолган ҳолингиздагина (у нарсалардан ейишингиз мумкин). Шубҳасиз, кўп (кишилар) ўз ҳою-ҳаваслари билан билмаган ҳолларида (ўзларини) йўлдан оздирурлар. Албатта, Парвардигорингиз бундай тажовузкор кимсаларни жуда яхши билгувчидир.\n(120) 120. Гуноҳнинг очиғини ҳам, махфийсини ҳам тарк қилингиз! Албатта, гуноҳ қилгувчи кимсалар ўзлари қилиб ўтган гуноҳларига жазо олажаклар.\n(121) 121. Аллоҳнинг номи зикр қилинмаган нарсалардан емангиз! Зотан, бу иш итоатсизликдир. Албатта, шайтонлар ўз дўстларини (яъни, мушрикларни) сизлар билан жанжаллашишлари учун васвасага солурлар. Агар уларга бўйинсунсангизлар, ҳеч шак-шубҳасиз, мушриклардан бўлиб қолурсизлар.\n(122) 122. Аввал ўлик (кофир) бўлган, сўнгра биз уни (динга ҳидоят қилиш билан) тирилтириб, унга одамлар орасида ўзи билан бирга олиб юрадиган нурни (иймонни) бериб қўйганимиз бир киши зулматларда қолиб кетган ва ундан ҳеч чиқувчи бўлмаган кимсага ўхшайдими?! (Мўминларга иймонлари қандай чиройли кўринса), кофирларга ҳам қилаётган амаллари ана шундай чиройли қилиб кўрсатиб қўйилди.\n(123) 123. (Худди Макка зодагонларини фосиқ-итоатсиз кимсалар қилганимиз каби) ҳар бир қишлоқда ўша жойнинг катталарини ҳийла-найранглар қиладиган жиноятчилар қилиб қўйдик. Улар фақат ўзларинигина алдайдилар, холос, лекин ўзлари сезмайдилар.\n(124) 124. Қачон уларга (Муҳаммад алайҳис-салоту вас-саломнинг пайғамбар эканлиги ҳақида) бирон оят келса: «То бизга ҳам Аллоҳнинг пайғамбарларига берилган оятларга ўхшаш оятлар берилмагунча ҳаргиз иймон келтирмаймиз», дейдилар. Аллоҳ пайғамбарлик вазифасини қаерга қўйишни яхшироқ билгувчидир. Яқинда бундай жинояткорларга қилиб ўтган ҳийла-найранглари сабабли Аллоҳ ҳузурида хорлик ва қаттиқ азоб етажакдир.\n(125) 125. Аллоҳ кимни ҳидоят қилишни истаса, унинг кўнглини Ислом учун кенг қилиб қўяр. Кимни адаштиришни истаса, унинг кўнглини худди осмонга кўтарилиб кетаётгандек, тор ва танг қилиб қўяр. Шунингдек, Аллоҳ иймонсиз кимсаларга разолатни (ғолиб) қилур.\nИ з о ҳ. Мазкур оят Қуръон осмондан тушганлигининг далилларидан биридир. Дарвоқеъ, Макка ва унинг атрофлари чўлу саҳролардан иборат бўлиб, у ерларда баланд тоғлар йўқдир. Бу оятда эса осмонга кўтарилаётганда дилнинг тор ва танг бўлиши, яъни нафас олиш қийинлашиши айтилмоқда. Осмонга кўтарилган сари ҳаво сийраклашиб, нафас олиш қийинлашишини билиш учун эса ё баланд тоққа чиқиб кўриш, ёки учоқларда учиш керак. Макка шароитида эса ҳар икки имконият ҳам йўқ эди. Демак, бу оятлар Ернинггина эмас, балки осмонларнинг ҳам сир-асроридан хабардор бўлган Зот тарафидан келган экан.\n(126) 126. Мана шу Парвардигорингизнинг Тўғри Йўлидир. Эслатма-ибрат олгувчи қавм учун оятларни батафсил қилдик.\n(127) 127. Улар учун Парвардигорлари ҳузурида дорус-салом (тинчлик диёри яъни, жаннат) бордир. Қилиб ўтган яхши амаллари сабабли У зот (Аллоҳ) уларнинг дўстидир.\n(128) 128. (Эй Муҳаммад алайҳис-салоту вас-салом, эсланг, Аллоҳ) уларнинг барчаларини тўплайдиган кунда: «Эй жинлар жамоаси, инсонлардан жуда кўпини (адаштирдингиз)», дер. Шунда у жинларнинг инсонлардан бўлган дўстлари: «Парвардигоро, бизлар бир-биримиздан фойдаландик ва Ўзинг биз учун белгилаб қўйган ажалимизга етиб келдик», деганларида, Аллоҳ айтур: «Жойингиз дўзахдир! Унда абадий қолурсиз, магар Аллоҳнииг хоҳиши билангина (чиқишингиз мумкин)». Албатта, Парвардигорингиз ҳикмат ва билим Соҳибидир.\n(129) 129. Шунингдек, қилиб юрган гуноҳлари сабабли золим кимсаларни бир-бирларига дўст қилиб қўюрмиз.\n(130) 130. Эй жин ва инс жамоаси, сизларга ўзларингиздан бўлган пайғамбарлар Менинг оятларимни сўзлаган ва сизларни мана шу (яъни, Қиёмат) кунингиздаги учрашувдан қўрқитган ҳолларида келмадиларми? Улар: «Ўзимизнинг зиёнимизга гувоҳмиз (яъни, ўша пайғамбарлар келган эди)», дедилар. Уларни ҳаёти дунё алдаб қўйди ва кофир эканликлари ҳақида ўзларига қарши гувоҳлик бердилар.\n(131) 131. Бунга (яъни, аввал пайғамбарлар юбориб огоҳлантиришга) сабаб, Парвардигорингизнинг аҳолиси ғофил бўлган қишлоқ-шаҳарларни зулм билан ҳалок қилгувчи эмаслигидир.\n(132) 132. Ҳар ким учун қилган амалларидан даражот-савоблар бор. Парвардигорингиз уларнинг қилаётган амалларидан ғофил эмасдир.\n(133) 133. Парвардигорингиз беҳожат ва меҳрибондир. (Эй золимлар), агар У зот хоҳласа худди сизларни бошқа қавмнинг зурриётидан пайдо қилгани каби сизларни кетказиб, ортингиздан истаган халқни халифа — ўринбосар қилур.\n(134) 134. Албатта, сизларга ваъда қилинаётган нарса (қайта тирилиш, Охират, Қиёмат Куни) ҳеч шак-шубҳасиз, келувчидир. Сизлар (Аллоҳни) ожиз қила олгувчи эмассиз.\n(135) 135. (Эй Муҳаммад алайҳис-салоту вас-салом), айтинг: «Эй қавмим, жойингиздан жилмай (яъни, куфрингиздан қайтмай) амалингизни қилаверинг. Мен ҳам (Парвардигорим буюрган) амални қилгувчиман. Бас, яқинда Охират диёридаги оқибат кимнинг фойдасига бўлишини билажаксиз. Шубҳасиз, золим кимсалар нажот топмаслар».\n(136) 136. (Мушриклар) Аллоҳ учун Унинг Ўзи яратган экин ва чорвалардан бир улуш ажратиб, ўзларича: «Бу Аллоҳ учун, бу (қолгани) эса бутларимиз учун», дедилар. Энди бутлари учун бўлган улуш Аллоҳ (улушига) қўшилмайди. Аллоҳ учун бўлган улуш эса бутларига қўшилаверади. Нақадар ёмон ҳукм чиқарадилар-а!\n(137) 137. Шунингдек, шайтонлари мушрикларни ҳалок этиш ва динларини чалкаштириб юбориш учун улардан кўпларига болаларини ўлдиришни (яъни, ўз бутлари учун қурбон қилишни) чиройли кўрсатиб қўйди. Агар Аллоҳ хоҳлаганида бу ишни қилмаган бўлур эдилар. Бас, уларни туҳмат-бўҳтонлари билан тарк қилинг!\n(138) 138. Улар ўзларича: «Мана бу ҳайвон ва экинлар ҳаром, уларни фақат биз хоҳлаган кишиларгина (яъни, бутхона хизматчилари ва эр кишиларгина) ейдилар. Бу ҳайвонларни эса миниш ҳаром қилинган», дедилар. Улар ҳайвонларни (сўйишда) Аллоҳнинг номини зикр қилмайдилар, (балки бутларнинг номини айтадилар ва мана шу қилмишларини Аллоҳ амри деб) У зотга туҳмат қиладилар. Яқинда бу туҳматлари сабабли уларга Ўзи жазо беражак.\n(139) 139. Улар: «Мана бу ҳайвонларнинг қоринларидаги нарсалар фақат эркакларимиз учундир, хотинларимизга эса ҳаромдир», дедилар. Агар у нарса (яъни, ҳомила) ўлик бўлса, у ҳолда ҳаммалари шерикдирлар (яъни, эркак-хотин ҳаммалари ейишаверади). Яқинда бундай (ўзларича ҳалол-ҳаром деб) сифатлаганлари учун уларга Ўзи жазо беражак. Албатта, У ҳикмат ва билим Соҳибидир.\n(140) 140. Ўз болаларини ақлсизлик қилиб жоҳиллик билан ўлдирган ва Аллоҳга туҳмат қилиб Аллоҳ берган (ҳалол) ризқни ҳаром қилиб олган кимсалар муҳаққақки, (ўзларига) зиён қилдилар. Улар аниқ адашдилар ва Тўғри Йўлга юргувчи бўлмадилар.\n(141) 141. У (Аллоҳ сўритокларга) кўтарилувчи ва кўтарилмайдиган боғларни, хурмозорлар ва меваларни, хилма-хил бўлган экинларни, (барглари) бир-бирига ўхшаган ва (мевалари эса) ўхшамаган зайтун ва анорларни яратган Зотдир. Мевалаганда мевасидан енглар, ўрим-терим кунида (бечора-мискинларга) ҳаққини беринглар ва исроф қилманглар! Албатта, У исроф қилувчиларни севмас.\n(142) 142. Ҳайвонлардан юк ташувчиларни ва (сўйиш учун) ётқизиладиган ҳайвонларни (яратди). Аллоҳ сизларга ризқ қилиб берган нарсалардан енглар ва (ўзингизча ҳалол, ҳаром деб) шайтоннинг изидан эргашманглар! Албатта, у (шайтон) сизларга очиқ душмандир.\n(143) 143. Саккизта жуфтни (яратди). Қўйдан иккини (яъни, эркак ва урғочини), эчкидан иккини (яратди). Ўзларича ҳаром қилиб олувчи мушрикларга айтинг: «(Аллоҳ бу ҳайвонлардан) иккала эркагини ҳаром қилганми ё иккала урғочисиними, ёки иккала урғочининг бачадонларида бўлган ҳомиланими?! Агар ростгўй бўлсангизлар, бирон ҳужжат билан менга хабар беринглар-чи?!»\n(144) 144. Туядан иккини, қора молдан иккини (яратди). Айтинг: «Иккала эркагини ҳаром қилганми ё иккала урғочисиними, ёки иккала урғочининг қоринларида бўлган ҳомиланими?! Ёки Аллоҳ сизларни шунга (яъни, ҳаром қилишга) буюрган пайтида гувоҳ бўлганмидингизлар?! Билмаган ҳолда одамларни йўлдан оздириш учун Аллоҳ шаънига ёлғон тўқиган кимсадан ҳам золимроқ ким бор?!» Албатта, Аллоҳ золим қавмни ҳидоят қилмас.\n(145) 145. Айтинг: «Менга ваҳий қилинган Қуръонда ейдиган киши учун ҳаром қилинган нарсани кўрмаяпман. Магар ўлакса ё тўқилган қон, ёки тўнғиз гўшти бўлса — чунки у ҳаромдир, ёхуд Аллоҳдан ўзга учун аталган фосиқлик бўлса (ҳаромдир). Бас, ким золим ва тажовузкор бўлмаган ҳолда музтар бўлиб қолса (масалан, очликдан ўлмаслик учун, у нарсалардан ейиш билан гуноҳкор бўлмас, зеро) Парвардигорингиз мағфиратли, меҳрибондир».\n(146) 146. Яҳудий бўлган кимсаларга барча туёқлиларни ҳаром қилдик. Мол-қўйдан улар учун ёғларни ҳаром қилдик. Магар биқинларидаги ё ичларидаги, ёки суякка аралашган ёғларгина (ҳаром эмасдир). Золимликлари сабабли уларни шундай жазоладик. Албатта, Биз рост сўзлагувчимиз.\n(147) 147. Энди агар сизни ёлғончи қилсалар, айтинг: «Парвардигорингиз чексиз меҳрибондир, аммо Унинг азоби бирон жиноятчи қавмдан қайтарилмас».\n(148) 148. Ҳали мушрик бўлган кимсалар: «Агар Аллоҳ хоҳлаганида биз ҳам, ота-боболаримиз ҳам на мушрик бўлган ва на бирон нарсани ҳаром қилиб олган бўлур эдик», дедилар. Улардан аввалгилари ҳам то азобимизни тотгунларича (ўз пайғамбарларини) мана шундай ёлғончи қилганлар. (Эй Муҳаммад алайҳис-салоту вас-салом), айтинг: «Ҳузурингизда бизга кўрсатадиган (айтаётган сўзларингизни тасдиқловчи) бирон ҳужжатингиз борми? Сизлар фақат гумонга эргашмоқдасиз, сизлар фақат ёлғон сўзламоқдасиз!»\n(149) 149. Айтинг: «Етук ҳужжат фақат Аллоҳнинг ҳужжатидир. Бас, агар хоҳлаганида барчангизни ҳидоят қилган бўлур эди».\n(150) 150. Айтинг: «Аллоҳ мана шу (мазкур нарсаларни) ҳаром қилганига гувоҳлик берадиган гувоҳларингизни келтирингиз!» Энди агар улар гувоҳлик берсалар ҳам, сиз улар билан гувоҳлик берманг (яъни, уларнинг берган гувоҳликларига ишонманг)! Ва Бизнииг оятларимизни ёлғон дейдиган, Охиратга иймон келтирмайдиган кимсаларнинг ҳавойи нафсларига эргашманг! Улар Парвардигорларига (ўзгаларни) тенглаштирурлар.\n(151) 151. Айтинг: «Келинглар, Парвардигорингиз сизларга ҳаром қилган нарсаларни тиловат қилиб берай. У зотга бирон нарсани шерик қилмангиз; ота-онага яхшилик қилингиз; болаларингизни камбағалликдан (қўрқиб) ўлдирмангиз, — сизларни ҳам, уларни ҳам Биз ризқлантирурмиз — бузуқ ишларнинг ошкорасига ҳам, махфийсига ҳам яқинлашмангиз; Аллоҳ (ўлдиришни) ҳаром қилган жонларни ўлдирмангиз, магар ҳақ билан (яъни, қасос олиш учун ё муртад бўлгани, ёки зино қилгани учун шариат ҳукми билан ўлдиришингиз мумкин). Шояд ақл юргизарсиз, деб сизларни мана шу нарсаларга буюрди».\n(152) 152. Етимнинг молига то вояга етгунича фақат энг чиройли йўл билан яқинлашингиз! Ўлчов ва тарозини адолат билан тўла тортингиз! Биз ҳеч бир жонни тоқатидан ташқари нарсага таклиф қилмаймиз. Сўзлаганингизда (гувоҳлик берганингизда) гарчи қариндошингиз бўлса ҳам адолат қилингиз! Аллоҳга берган аҳдингизга вафо қилингиз! Шояд эслатма (насиҳат) олурсиз, деб сизларни мана шу нарсага буюрди.\n(153) 153. Албатта, мана шу Менинг Тўғри Йўлимдир. Бас, шу йўлга эргашинглар! (Бошқа) йўлларга эргашмангизки, улар сизларни Унинг йўлидан узиб қўяр. Шояд тақво қилсангиз, деб сизларни мана шу нарсаларга буюрди.\n(154) 154. Яна (билингизки), чиройли амал қилган зотларга (неъматимизни) комил қилиб бериш ва барча нарсани аниқ баён қилиш учун ҳамда ҳидоят ва раҳмат бўлсин, деб Мусога Китоб (Таврот) ато этдик. Шояд (Бани Исроил) Парвардигорларига рўбару бўлишларига иймон келтирсалар.\n(155) 155. Мана бу эса Биз нозил қилган муборак Қуръондир! Бас, унга эргашингиз ва (Аллоҳдан) қўрқингиз! Шояд раҳматга эришсангизлар.\n(156) 156. «Биздан аввалги икки тоифага китоб нозил бўлган, биз эса уларнинг дарсларини ўрганишдан ғофилмиз», демасларингиз учун...\n(157) 157. Ёки: «Агар бизга китоб нозил қилинганида, улардан тўғрироқ йўлда бўлур эдик», демасларингиз учун (сизларга бу Қуръонни нозил қилдик). Энди сизларга Парвардигорингиздан ҳужжат, ҳидоят ва раҳмат келди. Бас, Аллоҳнинг оятларини ёлғон деган ва улардан юз ўгирган кимсадан ҳам золимроқ ким бор?! Яқинда оятларимиздан юз ўгирган кимсаларни юз ўгирувчи бўлганлари сабабли ёмон азоб билан жазолагаймиз.\n(158) 158. Улар фақат (жонларини олиш учун ўлим) фаришталари келишини ё (Қиёмат Кунида бандалари ўртасида ҳукм қилиш учун) Парвардигорингизнинг келишини, ёки Парвардигорингизнинг оятларидан — Қиёмат аломатларидан айримлари келишини кутмоқдалар, холос. Парвардигорингизнинг айрим оятлари келадиган кунда эса илгари иймон келтирмаган ёки иймонида яхшилик касб қилмаган бирон жонга (энди келтирган) иймони фойда бермас. Айтинг: «Кутаверинглар! Биз ҳам кутгувчилармиз!»\n(159) 159. Динларини бўлиб, ўзлари ҳам гуруҳларга бўлиниб олган кимсалар тўғрисидан бирон нарсада (масъул) эмассиз. Уларнинг ишлари фақат Аллоҳнинг ўзига ҳавола. Кейин (Қиёмат Кунида) У зот уларга қилиб ўтган ишларининг хабарини берур.\n(160) 160. Ким бирон чиройли амал қилса, унга ўн баробар қилиб (қайтарилур). Ким бирон ёмон иш қилса, фақат ўшанинг баробарида жазоланур ва уларга зулм қилинмас.\n(161) 161. Айтинг: «Мени Парвардигорим Тўғри Йўлга, Рост динга — Ҳақ Йўлга мойил бўлган Иброҳимнинг миллатига ҳидоят қилди. У мушриклардан бўлмаган эди».\n(162) 162. Айтинг: «Албатта, намозим, ибодатларим, ҳаёту мамотим бутун оламларнинг Парвардигори бўлмиш Аллоҳ учундир.\n(163) 163. У зотнинг биронта шериги йўқдир. Мана шунга (яъни, ягона Аллоҳга ихлос-ибодат қилишга) буюрилганман. Ва мен бўйинсунгувчиларнинг аввали — пешқадамиман».\n(164) 164. Айтинг: «Аллоҳдан ўзгани Парвардигорим дейинми?! Ахир У барча нарсанинг Парвардигори-ку?! Ҳар бир жоннинг қилган гуноҳи фақат ўз зиёнига бўлур. Ҳеч бир кўтаргувчи (яъни, гуноҳкор жон) ўзга жоннинг юкини (яъни, гуноҳини) кўтармас. Кейин Парвардигорингизга қайтишингиз бор. Бас, У сизларга ихтилоф қилиб ўтган нарсаларингизнинг (яъни, Қиёматнинг) хабарини берур.\n(165) 165. У сизларни Ерда халифалар қилиб қўйган ва Ўзи ато этган неъматлар билан сизларни имтиҳон қилиш учун айримларингизни айримларингиздан юқорироқ даражаларга кўтариб қўйган Зотдир. Албатта, Парвардигорингиз тезда жазолагувчидир ва албатта У мағфиратли, меҳрибондир.


«Гидропроект» акциядорлик жамиятда талабгор (кандидант) ларни ишга қабул қилиш ва уларни жой-жойига қўйиш тартиби тўғрисида МАЪЛУМОТ\n+998 71 2531465\n«Гидропроект» акциядорлик жамиятда талабгор (кандидант) ларни ишга қабул қилиш ва уларни жой-жойига қўйиш тартиби тўғрисида\n“Гидропроект” АЖ “Ўзбекгидроэнерго” акциядорлик жамияти тизимида фаолият кўрсатиб, асосий вазифаси мамлакатимизнинг гидроэнергетика салоҳиятидан самарали фойдаланиш, сув-энергетика ресурсларини бошқаришнинг ягона тизимини шакллантириш, электр энергия ишлаб чиқариш таркибида қайта тикланадиган гидроэнергетика ресурслари улушини изчил ошириш, янги экологик тоза энергия ҳосил қилувчи қувватларни ташкил этиш, мавжуд гидроэлектростанцияларни техник ва технологик жиҳатдан қайта жиҳозлаш, гидроэнергетикани ривожлантиришга хорижий инвестицияларни кенг жалб этиш ва шу асосда корхоналар ва аҳолининг электр энергияга бўлган эҳтиёжини янада тўлароқ қондиришни таъминлашга оид лойиҳа ишларини бажаради.\n- фидойилиги, садоқатлилиги, меҳнатсеварлиги, ташкилотчилиги, ташаббускорлиги ва маънавияти каби мезонларга жавоб бериши;\nТавсия этилаётган номзод “Гидропроект” АЖ томонидан ишлаб чиқилган сўровномани тўлдириб, кадрлар бошқаруви бўлимига топширади. Сўровномани электрон шаклда, почта хизматлари орқали ёки жамиятнинг бош биноси келиб бевосита топшириши мумкин.\nТопширилган сўровнома кадрлар бошқаруви бўлими томонидан ўрганиб чиқилиб, акциядорлик жамиятдаги бўш ўринлар ҳамда номзоднинг мутахассислигининг тўғри келишига қараб йиғилади.\nТавсия этилаётган номзодни даставвал акциядорлик жамиятнинг раҳбарлари ҳамда етук муҳандис(инженер)лардан иборат комиссия аъзолари ўрганиб чиқиб, Номзодларни танлаш гуруҳига тақдим этади.\nГуруҳ (комиссия) аъзолари номзодлар билан ҳар ҳафтанинг чоршанба куни йиғилиб, суҳбат ўтказади.\nГуруҳ аъзолари ҳар бир номзод билан алоҳида суҳбат ўтказгач, суҳбат натижалари бўйича холисона ва гуруҳ аъзолари томонидан овоз бериш йўли билан қарор қабул қилинади.\nГуруҳнинг қарори тавсия характерия эга бўлиб, ижобий тавсияга эга бўлган номзод, билим ва касбий маҳорати даражаси ҳамда таълим йўналиши бўйича, тегишли бўлим бошлиғига тавсия этилади. Бўлим бошлиғининг ижобий қарори ҳамда комиссия аъзолари томонидан имзоланган баённома ишга қабул қилишни сўраб - Иш берувчига тақдим этилади. Иш берувчи Меҳнат Кодекси талаблари асосида ишга қабул қилиш борасида сўнгги қарорни қабул қилади.\n- фуқаролик паспорти, диплом, меҳнат дафтарчаси нусхалари (биринчи марта ишга кираётганлар бундан мустасно);\n- ИНН, ИНПС (биринчи марта ишга кираётганлар бундан мустасно)\n- 4 дона фотосурат (1 дона электрон шаклда);\n-ҳарбий хизматга мажбурлар ёки чақирилувчилар тегишинча ҳарбий билет ёки ҳарбий ҳисобда турганлик ҳақидаги гувоҳнома;\n-тиббиёт маълумотномаси (форма 086);\n- тавсия хати;\nМаълумот Кадрлар бошқаруви бўлими томонидан киритилди.\nФорма оплаты за труда\nСтаж не менее 5 л.\nСтаж не менее 1 л.\n«Гидропроект» акциядорлик жамиятда талабгор (кандидант) ларни ишга қабул қилиш ва уларни жой-жойига қўйиш тартиби тўғрисида МАЪЛУМОТ Помощник машиниста буровой установки Водитель автомобиля Уборщик


00:00 / 24.11.2007 | eski savollar | 981\nАссалому алайкум ҳурматли Шайх Ҳазратлари.Ҳазрат Мени Пайғамбаримиз соллаллоҳу алайҳи вассаламга ўзгача муҳаббатим бор. Шунинг учун у кишини суннатларига билганимча амал қилардим. Лекин бир инсон мени ихтилофга солиб қўйди. У менга, сен сунатда бундоқ дейилган ҳадисда бундоқ келтирилган дейсану, ана шу айтаётган гапларингни ҳаммасини ҳам Пайғамбаримиз айтганлар деб ўйлайсанми. Агар улар кечаю кундуз ухламай гапириб чиққанларида ҳам бунчалик кўп нарса дея олмас эдилар. Агар фалончи бу ишдан қайтарган дейилса унга ҳеч ким амал қилмайди, лекин Расулуллоҳ соллаллоҳу алайҳи вассалам айтганлар дейилса сенга ўҳшаганлар ёпишиб олади. Шунинг учун ўзинга ташвиш кўпайтирмай десанг, ҳадисларни ҳаммасига ҳам амал қилаверма, деди.Бу гаплар мени Пайғамбаримиз соллаллоҳу алайҳи вассалам суннатларига бўлган ишончимдан ва иродамдан устун келиб қолди. Мен Саҳиҳ Бухорий, Термизийлар, ё бешовлари, ё тўртталари ривоят қилганлар дейилган, ҳатто муттафақун алайҳин ҳадисларини ўқиб туриб ҳам ўша инсонни гапларига алданиб гумонда бўлиб қолаяпман. Сиз бу борада етакчисиз. Мени бу ихтилофдан қутқаринг.\n- Сизни адаштирган одам ўзи адашган бўлса ажаб эмас. Сиз бу каби гапларни ким айтганига назар солинг. Диний таълимдан узоқ одамларнинг дин ҳақида айтган гапларига эътибор берманг. Бизда, намоз ўқийдиган, ҳожи, домлалар билан юрган одамларни ўзларига ҳужжат қилиб оладиганлар йўқ эмас. Сиз ҳадисларнинг таржимасига қараб суннатга амал қиламан демай, фиқҳ китоблари, ҳадис шарҳи китобларини ўқиб ўрганинг, ўзингизга устоз ахтаринг. Ўшанда нима фарз, фожиб, мустаҳаб ёки суннат эканини яхши билиб оласиз. Сизга гап айтган одамнинг иши фитна ва одамларни диндан бездириш, суннатни тан олмаслик каби оғир гуноҳлардан иборат. Бунга ҳеч ҳам қулоқ осмаслик керак.Пайғамбаримиз алайҳиссаломнинг ҳадислари ўрганилиб, ҳаммаси жойига қўйилиб, баҳоси берилганига минг йилдан ошиб кетди. Шундан кейин ҳам бу борада шакка тушиш залолатдан бошқа нарса эмас.Сиз ўша одамнинг гапини дин душмани гапи эканлигига нафрат қилинг ва аввалгидан ҳам яхшироқ динимизга амал қилинг.\nҲазрати Али ҳақларида ҳадис


Трампнинг никоҳ узуги аукционда 300 минг долларга сотилди\nДобавлено: 01.07.2016, 14:12\nРеспубликачилар партияси томондан АҚШ президентлигига номзоди қўйилган Дональд Трамп ва унинг иккинчи рафиқаси Марла Мейплзнинг жавоҳир кўзли никоҳ узуги Нью-Йоркда ўтказилган аукционда 300 минг долларга сотилди, деб хабар берди “Gazeta.ru” нашри.\nHarry Winston маркасига тегишли оғирлиги 7,45 карат бўлган жавоҳир кўзли никоҳ узуги шахси ошкор этилмаган харидорга сотилган. У телефон орқали узукка пул тиккан.\nАукционер Жозеф Дюмушелнинг маълумот беришича, бу заргарлик буюми ўзининг нафислиги ва гўзаллиги билан ажралиб туради.\nДональд Трамп ва Марла Мейплз 1993 йилда турмуш қуришган. Улар ажрашгандан кейин 1999 йилда Мейплз никоҳ узугини аукционга қўйиб, харидор эр-хотинларга 110 минг долларга сотган эди. 2016 йилда узук эгалари уни қайта сотишга қарор қилган.


СЦЕНАРИЙ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 22 Январ 2015\tКӯришлар: 948\nёхуд анъанавий саволлар ва жавоблар ҳақида\nОмадни қаранг: Тожикистон Миллий банки матбуот анжуманида қатнашиш икки йилдан бери қаторасига каминанинг чекига тушяпти. Давлатнинг пул ва қарз сиёсати, банклар фаолиятига доир атамалар шу сабаб, анча танишу тушунарли бўлиб қолган. Чунончи, тадбирда иштирок этишаётган ҳамкасблар, уларнинг қай биридан қандай савол кутиш мумкинлиги, ҳатто кимга биринчи сўз навбати берилиши, охирги чиқиш кимга насиб этиши ҳам.\nАна, «ИТАР-ТАСС»нинг мухбири. У албатта, мамлакатимиздаги олтин жамғармаси билан қизиқса керак. Ўтган йил биринчи ярмидаги матбуот конференцияси қаҳрамони – «Садои Душанбе» радиоси мухбири эса негадир кўринмасди. Унинг якуний саволи: «Пул қўлнинг кирими ё мўъжиза?» олдинги сафар газетамизда мақола сарлавҳаси (№ 31, 31 июл) сифатида танланган эди.\nАнжуманнинг бошланишига ҳали вақт бор. Ҳамманинг нигоҳи Миллий банк фаолияти ёзма ҳисоботига қадалган:\n*Мамлакат ички ялпи маҳсулоти ҳажми – 45,6 миллиард сомоний, 2013 йилга нисбатан 6,7 фоиз кўпроқ.\n*Пулнинг қурбсизланиши 7,4 фоизга тенг бўлиб, олдинги йилга қараганда 3,7 фоизга ошди. Бунда озиқ-овқат маҳсулотлари қимматлашувининг 9,7 ва пулли хизматнинг 2,9 ҳамда бошқа молларнинг 6,5 фоизлик улуши бор.\n*Миллий пулнинг АҚШ долларига нисбатан расмий қурби йил бошидан охиригача 11,2 фоиз миқдорида ўзгариб, 4,77 дан 5,30 сомонийга тенг бўлди...\n...Микрофон ишга туширилди. Матбуот анжумани бошланди. Рақамлар, фактлар, далиллар:\n*Ташқи савдо айланмаси 5,3 миллиард АҚШ долларини ташкил этди. Жумладан, импорт 4,3 миллиард, экспорт эса 977,4 миллион АҚШ долларига етди.\n*Қарз бериш ташкилотлари сони 138 та бўлди.\n*Берилган умумий қарзлар ҳажми – 12 миллиард сомоний…\nОрадан ярим соат ўтиб-ўтмай, анжуманнинг иккинчи қисми – савол-жавобларга навбат етди.\nКутилганидек, биринчи савол учун «ИТАР-ТАСС» мухбири анъанавий тарзда қўл кўтарди. Ва одат бўйича матбуот котиби сўровлар арқони учини унга узатди.\n-Ҳар қачонгидек, менинг анъанавий саволим бор,- деди хорижий мухбир,- йиллик олтин захираси қанчани ташкил этди, қайси давлатларда сақланяпти…\nБир саволда уч саволча ва бари эгизак.\nЎзимизнинг оммавий ахборот воситалари вакилларини қизиқтирган масалалар жуда жўн ва ҳатто, айримлари берган саволлардан одам ўзини ноқулай сезади. Баъзи мухбирларимиз савияси жуда саёзлигидан ўнғайсизланасан, киши.\n-Миллий банк томонидан ишбилармонларга қанча қарз берилди?\n-Биз қарз бермаймиз, ваколатимиз бошқа,- Миллий банк раиси А. Шириновнинг бу эслатмаси кор қилмай, яна бошқаси куракда турмайдиган саволни узатади:\n-Доллар сомонийнинг белини синдираётганига сабаб, нақд ҳолдаги хорижий пулларни ташқарига чиқариб кетиш, дейишади. Айтинг-чи, ўтган йил қанча миқдордаги чет эл валютаси республикадан чиқариб кетилган?\n-Биринчидан, миллий пулимиз белини ҳеч ким синдиролмайди,- жавоб беришга мажбур бўлади раис,- кейинига пулнинг ғайриқонуний йўл билан четга чиқарилиши олдини биз эмас, тегишли органлар олиши керак.\nЗалда ўтирганлар сийраклашиб қолган бир маҳал сўз навбати эски таниш, «Садои Душанбе» мухбирига берилди.\n-Марҳамат қилиб, айтинг-чи, пул қўлнинг кирими ё мўъжиза?\nАна, холос. Олти ой бурунги савол яна такрорланди.\nАнъанавий савол билан бошланган учрашув худди шундай ниҳоясига етиши кутилмаган ҳодиса эди.\nАнъанавий жавобни қайта тинглашга бардош етмай, секин қўзғалдим. Сценарий асосида ўтадиган учрашув, давра суҳбати ва матбуот анжуманларига тоб йўқ.\nБугун: 20-01-2020 03:47:09


Тошкентдаги Онкология марказига Elekta Infinity ширкати ишлаб чиқарган замонавий чизиқли тезлаткич нур бериш ускунаси 2018 йилда қарийб 2 миллион доллар эвазига ўрнатилганди.\nТошкентдаги Республика ихтисослаштирилган Онкология ва радиология илмий-амалий тиббиёт марказида саратонга қарши ягона радиотерапия ускунаси бузилганидан бир ойдан ошиқроқ вақт ўтиб ҳам тузатилмаган.\nБу ҳақда 19 сентябр куни Озодликка хабар юборган беморларга кўра¸ оқибатда улар вақтида муолажа олишолмаяпти. Айримлари аҳволи оғирлашганини айтишди.\nОзодлик марказдаги саратонга қарши радиотерапия ускунаси август ойи ўрталарида ишдан чиққани ҳақда 3 сентябр куни хабар берганди.\nЎшанда марказ бош врачи муовини Дилноза Анвархўжаева Elekta Infinity нур бериш ускунаси Британиядан сотиб олиб келинганидан икки йил ўтиб унинг муҳим детали ишдан чиққани, уни четдан олдириш коронавирус пандемияси шароитида кечикаётганини айтганди.\nКўкрак бези саратонига чалиниб, Тошкентдаги Республика Онкология марказида стационар шароитда даволанаётган беморлардан бири Озодлик билан суҳбатда нур бериш ускунаси бузилиб қолгани сабаб қирқ кундан бери лозим муолажани ололмаётганини айтар экан бундай деди:\n- Бир ойдан бери бузилган, ҳали ҳам тузатишгани йўқ. Бу ерда ётган беморлардан икки нафарини аҳволи оғирлашди. Мен ҳам ўзимдан жуда ҳавотирдаман. Шу ой бошида Озодлик хабар берганидан кейин запчастини олиб келишган, энди уни ўрната олишолмаяпти. Бизга шундай дейишди. Озодликка айтибсизлар, бизни ўзимизга айтсаларинг бўлардику, деб койиб беришди. Тузатишмаса президент порталига ҳам ёзамиз, деб турибмиз, - дейди исми очиқланмаслигини сўраган бемор.\nАйни вақтда марказда қирққа яқин бемор стационар шароитда даволанмоқда.\nМарказда даволанаётган беморлардан бири Озодликка радиотерапия ускунасининг ҳар кун тунги соат 1 гача ишлатилганига гувоҳ бўлганини билдирганди.\nТошкентдаги Республика ихтисослаштирилган Онкология ва радиология илмий-амалий тиббиёт маркази Радиотерапия бўлими бошлиғи Шавкат Назарқулов ускуна тузатилиши кечикадиган бўлса¸ нур муолажаси жуда зарур бўлган беморларни марказнинг бошқа бўлимларига юбориш мумкинлигини айтганди.\nАммо, беморлар Озодлик билан суҳбатда бошқа бўлимларда навбат кўплигини айтишади.\n- Бошқа бўлимларда шу аппарат бор дейишяпти, лекин навбат бизга етмаяпти, бемор жуда кўп. Аппарат тинимсиз ишлаяпти, - дейди бемор.


2019 йилда мактаб битирувчиларининг ярмига ОТМ талабаси бўлиш имкони берилди\n10 Декабрь 12:33\nNUR-SULTAN. Kazinform – Пойтахтимизда ҚР Президенти Қасим-Жомарт Тоқаев иштирокида қатысуымен Ёшлар йилининг ёпилиш ва Волонтер йилининг очилиш маросими бўлиб ўтмоқда, деб хабар беради Kazinform мухбири.\n«ArtHUB» ижодий ташаббусларни қўллаб-қувватлаш маркази қуриладиган павильмондаги тадбирда Қозоғистоннинг барча ҳудудларидан 500 нафар ёшлар иштирок этмоқда.\nЭслатиб ўтамиз, 2019 йил Қозоғистон Республикаси Биринчи Президенти – Елбасы ташаббуси билан Ёшлар йили деб эълон қилинганди. Тегишли дастур доирасида жорий йилда Қозоғистоннинг йирик учта шаҳрида – Нур-Султанда 1050, Алматида 1050, Чимкентда 900 квартираси бор ижара турар жойлари барпо этилди. 3 мингдан зиёд ёш мутаҳассисга бюджетдан жами 13,5 млрд тангалик турар жой кредити берилди. «Диплом билан овулга» лойиҳаси иштирокчиларига 1500 ойлик ҳисоб кўрсатгичидан ошмайдиган миқдорда (3 787 500 танга) бюджет кредити бериш мўлжалланган.\nШу билан бир қаторда жорий йилда «Ёш тадбиркор» ва «Ёш мутаҳассис» лойиҳалари қамраб олинган «Ёшлар – юрт таянчи» лойиҳаси амалга оширилмоқда. Ушбу лойиҳалар «Меҳнат» давлат дастури доирасида амалга оширилмоқда. Давлат томонидан 209 мингдан зиёд ёшлар қўллаб-қувватланди. Шундан 172 минг нафари доимий ишга жойлашди.\n«Ёш тадбиркор» лойиҳаси доирасида 20 минг ёш мутаҳассис ўқиди. 2019 йилда 9,5 минг ёш тадбиркор янги бизнес ғояларини амалга ошириш учун грант соҳиби бўлди.\nЁшлар йилида ҚР Таълим ва фан вазирлиги олий таълим муассасаларига 53 755та грант ажратди. Бу миллий ягона тест топширган мактаб битирувчиларининг тенг ярми ОТМ талабаси бўлиш имконига эга бўлди демакдир.


Тожикистон мактаблари уқитишнинг ғарбча моделига ўтмокда\nТожикистон мактабларида бошлангич синф муаллимлари янги уқув йилини таълимнинг янги усулини қуллашдан бошлашади. Тожикистон таълим ва фан вазирининг уринбосари Латофат Назированинг айтишича мактаб уқитувчилари танқидий фикрлаш малакасини ривожлантиришга мулжалланган бу инновацион услубни муваффақиятли амалга ошириш мақсадида ёзги таътил мобайнида тайёргарликдан утган.\nУнга кўра ушбу метод Компетент таълим деб номланиб Америкалик рухшунос ва педагог Бенжамин Блум томонидан ишлаб чиқилган ва бу метод гарбда жуда мащхурдир, муаллифнинг ишончи комилки таълим олишда қулай шароитлар яратиш оркали уқувчиларнинг кобилиятини инобатга олган холда таълимда тенглиликка эришиш мумкин ва уларнинг билим олишни давом эттиришларини янада рагбатлантириш мумкин.\nТаълим ва фан вазирлиги бошлангич синфлар учун янги дарсликларни ишлаб чикди. Талимга ижодий ёндашувнинг ташаббускорларидан бири Азим Бойзоевнинг фикрига кура анги метод ёдлашни инкор этиб утилаётган фанни идрок этиш ва уни тушунишга ургу беради.\nУтган йили мамлакатнинг таълим ва фан вазирлиги томонидан 55 мактабда ушбу янги уқитиш методикасини амалга татбик килдан эди. Натажалар муваффакиятли яиккани амалда яққол намоён булгач бу методни бошқа мактабларда ҳам йулга қуйишга қарор қилинган. Таълим ва фан вазирлиги мулозимларининг айтишларича ушбу методни мактабларнинг юқори синфларида хам қуллаш кузда тутилган.


АҚШ Пхенянга қарши санкциялар қўлламоқчи\n26 октябр 2021, Тошкент вақти: 03:03\nАҚШ Давлат котиби Ҳиллари Клинтон расмий Вашингтон Шимолий Кореяга қарши янги санкциялар қўллашини эълон қилди.\nБу ҳақда Ҳиллари Клинтон Сеулда Жанубий Корея ҳукумати вакиллари билан ўтказган музокаралардан сўнг билдирди.\nКлинтон хонимнинг Сеул сафарига АҚШ Мудофаа вазири Роберт Гейтс ҳамроҳлик қилмоқда. Жанубий Корея расмийлари билан ўтказилган музокаралар чоғида АҚШ расмийлари яқинда Сариқ денгизда чўкиб кетган Чхонан ҳарбий кема масаласини ҳам муҳокама қилдилар.\nМазкур воқеа юзасидан ўтказилган халқаро текширув хулосасига кўра, Жанубий Корея кемасининг чўкишига Шимолий Корея ҳарбийлари томонидан отилган торпедо-ракетаси сабаб бўлган. Ушбу фожиада жанубий кореялик 46 нафар ҳарбий нобуд бўлган. Расмий Пхенян эса Чхонан кемаси фожиасига алоқадор эмаслигини таъкидлаб келмоқда.\nКуннинг биринчи ярмида эса Ҳиллари Клинтон ва Роберт Гейтс икки Кореяни бўлиб турувчи демилитаризациялаштирилган ҳудудга сафар қилди.


«Ипак Йўли» банки MasterCard International’га аъзо бўлиш жараёнини бошлаб юборди\n«Ипак Йўли» АИТБ MasterCard International’га принципиал аъзо бўлиш жараёнини бошлаб юборди. Ушбу дастур доирасида банк зарур келишувни имзолаб, ҳозирда рўйхатга олиш учун тегишли ҳужжатларни йиғмоқда.\nMastercard International’га аъзо бўлиш «Ипак Йўли» банки мижозлари ва ҳамкорлари учун бир неча қулайликлар яратади, хусусан:\nМижозлар ягона хисоб-рақамига эга бўлган 3 та карта – Visa, UnionPay ва MasterCard’дан фойдаланишлари мумкин;\nБарча валюта банкоматлари Visa ва MasterCard карталарига хизмат кўрсатишади;\nБанк-ҳамкорлар «Ипак Йўли» банкининг MasterCard тизими бўйича процессинг хизматларидан фойдаланишлари мумкин.\n2006 йилда «Ипак Йўли» банки ассоциалашган аъзо сифатида Visa International тизими таркибига кирган эди. 2008 йилда эса Visa International ва China UnionPay машҳур тўлов тизимларининг принципиал аъзоси бўлди.\nMasterCard Worldwide ва MasterCard Incorporated – халқаро тўлов тизими бўлиб, унга дунёнинг 210 давлатларидаги 22 000 дан ортиқ молиявий ташкилотлар киради. MasterCard берилган карталар сони ва тўлов қабул шахобчалари ҳисобига кўра дунёдаги иккинчи ўринда турувчи тўлов тизими ҳисобланади.\n17:25 / 23.12.2020\n«UnionPay билан фойдали тўлов қилинг» – «Ипак Йўли» банки ва UnionPay акция эълон қилди\n“Ипак Йўли” банкининг янги мобил иловаси: Молиянгизни масофадан туриб бошқаринг!\n«Ипак Йўли» банки Жаҳон банки гуруҳига кирувчи Халқаро Молия Корпорацияси (IFC) билан 15 млн АҚШ доллари ҳажмидаги кредит битимини имзолади\n«Ипак Йўли» банкига кичик ва хусусий бизнесни кредитлаш учун 20 млн. АҚШ доллари берилди


ЎЗБЕК ХАЛҚИНИНГ БУЮК ФАРЗАНДИ - Баҳоуддин Нақшбанд ёдгорлик мажмуаси маркази\nЎЗБЕК ХАЛҚИНИНГ БУЮК ФАРЗАНДИ\n08 феврал 2017 й.\n1429 марта ўқилди.\nУстозлар ҳақида сўз кетар экан, юртимизнинг улуғ фарзанди, буюк аллома, фазилатли шайх Муҳаммад Содиқ Муҳаммад Юсуф ҳазратлари ҳақида алоҳида тўхталиб ўтамиз. Бу зотнинг вафотлари нафақат юртимиз мусулмонлари, балки бутун Мовароуннаҳр ўлкаси, бутун Ислом олами учун улкан йўқотиш бўлди. Устозимиз 63 ёшларида, Пайғамбар алайҳиссаломнинг ёшларида, энг навқирон дамларида, комилликка етиб, динга хизматнинг чўққисига чиққан пайтларида охиратга сафар қилдилар. Аллоҳ бу зотни раҳмат қилсин, жойларини жаннатлардан қилсин, динга, илмга, халққа, Ватанга қилган хизматларини давом эттиришни ҳаммамизга насиб қилсин.\nЮртимиз мусулмонлари бу буюк инсоннинг ҳаёт йўлини, илмий фаолиятини яхши билиб олишлари керак. Зеро, бу инсон бутун ҳаётини шу юрт учун, шу Ватан учун, мўмин-мусулмонлар учун дин хизматига сарфладилар. Ором олиш, дам олиш деган нарсани билмадилар. Кундалик ҳаётларининг маишат учун, хотиржам дам олиш учун ажратилган қисми йўқ эди. Ҳар бир кунлари қатъий тартибга солинган эди, ҳеч бир ошиқча вақт йўқ эди. Бемалол телевизиор кўриб, газета ўқиб ўтиришга вақтлари йўқ эди. Аммо Ислом оламида, бутун дунёда юз бераётган воқеа-ҳодисалардан яхши хабардор эдилар.\nҲазрат доим шошилардилар, ҳатто биз буни баъзан тушунмас эдик, эртаю кеч нимагадир шошилардилар. Нимага шошилганларини мана энди билиб олдик. У зот хайрли ишларга, режалаштирган, кўзлаган мақсадларига улгуриб қолай дер эканлар, вақт ғаниматлигини, фурсат озлигини доим ҳис қилиб юрган эканлар. Албатта, Аллоҳ субҳанаҳу ва таоло буни Ўзининг азиз бандаларига билдиради. Аммо биз яна ҳам қойил қолдикки, Аллоҳ субҳанаҳу ва таоло ҳазратга билдиргандир, аммо устоз буни ҳеч кимга билдирмадилар. Ўзларига берилган улкан илм неъматини имкон қадар шогирдларига, толиби илмларга етказдилар. Исломий илмларнинг деярли барча йўналишлари бўйича китоб ёзиб, халққа тақдим қилдилар. Исломни, ҳақни, шариатни, илм-маърифатни, одоб-ахлоқни етказишнинг ўзлари яшаган даврда мавжуд бўлган барча воситаларидан унумли фойдаланиб, амр маъруф ва наҳйи мункар фарзини адо этдилар. Халққа зиё тарқатадиган илм-маърифат масканларига – нашриёт ва матбаага, интернет сарҳадларидаги илк ўзбекча исломий порталга асос солдилар. Буларнинг барчасига ҳар бир соати, ҳатто дақиқаси режалаштирилган кун тартибидан бирор марта оғишмаган ҳолда улгурдилар. Ҳаётларининг сўнгги кунида ҳам ҳар доимгидек дарс бердилар, зиёратчиларни қабул қилдилар, сўнг жисмоний тарбия билан машғул бўлдилар. Аллоҳ таолога омонатни таслим қилганларини ёнларидаги ҳамроҳлари ҳам билмай қолишди.\nУстозимиз, халқимизнинг улуғ фарзанди, алломаи замон, фазилатли шайх Муҳаммад Содиқ Муҳаммад Юсуф ҳазратлари ана шундай шонли, баракали, илму маърифатга тўла, чинакам исломий умр кечирдилар, ҳаётлари ҳам, вафотлари ҳам барчамизга ибрату намуна, ҳикмату андоза бўлиб қолди. Бу улуғ зотнинг вафотларидан сўнг юртимизда хатми Қуръон ўқиш бирдан авж олиб кетди. Вафот этганларига икки йил бўляпти ҳамки, қабрларини зиёрат қилишга борсангиз, ҳар куни бомдоддан сўнг камида битта хатми Қуръон ўқилаётган бўлади. Зиёратчиларнинг эса кечгача қадами узилмайди. Илмга чанқоқ, маърифатга ташна халқимиз бу буюк фарзандини ана шундай ардоқлаб, руҳини шод қилишга ҳиммат қилмоқда.\nФазилатли шайх Муҳаммад Содиқ Муҳаммад Юсуф ҳазратлари бутун умрларини, барча куч-қувватларини, юксак илмий салоҳиятларини илм-маърифат, зиё тарқатишга бағишлаб, аҳли сунна ва жамоа мазҳаби асосида пок ақийда ва мусаффо Исломга интилиш; Қуръон ва суннатни ўрганиб амал қилиш; исломий маърифат таратиш; салафи солиҳ — улуғ мужтаҳидларга эргашиш; бағрикенглик ва биродарлик руҳини тарқатиш; диний саводсизликни тугатиш; ихтилоф ва фирқачиликка барҳам бериш; мутаассиблик ва бидъат-хурофотларни йўқотиш шиори остида эл-юртга, халққа, Ватанга, мусулмонларга, Исломга фидокорона хизмат қилдилар. Бу хизматнинг нечоғлик муҳим ва улкан бўлганини бугун ҳаммамиз янада чуқурроқ англаб турибмиз. «Олимнинг ўлими – оламнинг ўлими» деганларидек, бу зотнинг айрилиғи бутун эл-юртнинг қалбига оғир мусибат бўлди. Аммо у зотнинг руҳлари барҳаёт, шундай экан, устоз қолдирган буюк илмий меросни ўрганиш ва баҳолиқудрат ўргатиш билан, устозимизнинг ҳақларига, у зотни тарбиялаб ўстирган ота-оналари, устозларининг ҳақларига мудом хайрли дуолар қилиб, шогирдлик бурчимизни, ватандошлик, замондошлик, диндошлик, биродарлик бурчимизни адо этайлик.\nАллоҳ таоло у зотни Ўз раҳматига олган бўлсин.


13:34 / 27.10.2015 | ABDUTOLIBI | 1491\nАссалому алайкум! Ҳурматли устозлар, куёв билан қайнота, куёв билан аёлининг ака-укалари уришиб қолсалар, уларни яраштириб қўйиш учун қандай тадбир кўриш ва нималар дейиш керак? Расулуллоҳ соллаллоҳу алайҳи васалламдан шу ҳақида бирор ҳадис ворид бўлганми? Илтимос маслаҳат берсангизлар. Жавобларингизни кутиб қоламан. Олдиндан ташаккур.\nВа алайкум ассалом! Аллоҳ таоло “Нисо” сураси 35-оятида марҳамат қилади :\nБу ояти каримада келишмовчилик ҳам эр, ҳам хотин томонидан чиққан пайтда кўриладиган чора ҳақида гап кетмоқда. Бу ҳолатда оиланинг сирини ташқарига чиқармасдан ҳал этишнинг иложи қолмаган бўлади. Энди бошқалар аралашиб бўлса ҳам, оилани сақлаб қолишга ҳаракат қилинади.\nЭр ўзи рози бўлган қариндошини, хотин ҳам ўзи рози бўлган бир қариндошини ҳакамликка тайин қиладилар. Розилик кейинчалик ҳакамлар чиқарган ҳукмга ҳам рози бўлишлари учун керак бўлади. Албатта, ҳакамлар ақлли, тажрибали, турмушнинг пасту баландидан хабардор кишилар бўлиши лозим. Табиийки, икковлари ҳам Аллоҳдан қўрққан ҳолда адолатли ҳукм чиқаришга ҳаракат қилишлари керак. Ҳакамларнинг асосий вазифаси эру хотин орасини ислоҳ қилишдир. Шунинг учун ҳам ояти каримада\n«Агар улар ислоҳни ирода қилсалар, Аллоҳ у(эр-хотин)ларнинг орасини мувофиқлаштирур», деб, ҳакамларга ислоҳчилик нисбати берилмоқда. Худди шу тушунчадан келиб чиқиб, баъзи уламолар: «Ҳакамларга фақат яраштириш ислоҳ ҳуқуқи берилган», – дейдилар. Бошқалари эса «Ҳолатни ўргангач, ислоҳ қилишнинг иложи йўқлигига амин бўлишса, эру хотинни ажратиб қўйишга ҳам ҳақлари бор, шунингдек, уларга тегишли жазо чораларини, молу мулкка оид масалаларни ҳам ҳал қилишади», – дейдилар.\nҲазрати Усмон ибн Аффон Зиннурайни вақтларида худди шу ояти каримага амал қилиб, иш юритилганлиги тафсир китобларимизда нақл қилинади:\n«Ақийл ибн Абу Толиб Фотима бинти Утба ибн Робиъага уйланган эди. Аёл:\n«Сен менга сабр қилсанг, мен сенга нафақа бераман», – деган эди. Эри кўчадан келса, «Утба ибн Робиъа ва Шайба ибн Робиъалар қаерда?» – деб сўрарди. Бир куни эри:\n«Дўзахга кирсанг, сенинг чап томонингда бўладилар», – деб жавоб қилди. Хотин кийимларини кийиб, халифа ҳазрати Усмоннинг ҳузурига бориб, бўлган воқеани айтди. Ҳазрати Усмон кулдилар-да, Абдуллоҳ ибн Аббос билан Муовия ибн Абу Суфёнларни чақириб, ҳакам этиб тайинладилар ва уларга:\n«Агар яраштиришни истасангиз, яраштиринг, ажратишни истасангиз, ажратинглар», – дедилар».\nАлбатта, ҳакамлар ўзларининг инсоний чекланган илмлари ва имконлари доирасида ҳукм чиқарадилар. Қолгани эса ҳар бир нарсани ўзининг чексиз илми ила билувчи ва ҳар бир ишдан хабардор Аллоҳ таолонинг ўзига ҳавола.\n«Албатта, Аллоҳ ўта билувчидир, ўта хабардордир».("Тафсири Ҳилол" китобидан).\nУшбу ояти каримада иложи қолмай ўртага одам тушиши керак бўлса, икки томондан биттадан ҳакам олиб, ислоҳ қилишга буйруқ бордир. Икки ҳакамнинг нияти қайси томонга бўлса ҳам ислоҳ қилиш бўлиш шарт. Шунда Аллоҳ икки томоннинг ўртасини мувофиқ қилишни ваъда қилмоқда. Валлоҳу аълам.


Савдо совутгич ускуналарни таъмирлаш в Узбекистане | Server Service\nАгар сизда биттагина совутгич витрина ишдан чиқса – бунинг ўзи ҳам катта муаммо, ахир ундаги барча маҳсулотни харидорлар кўрадиган бошқа витринага кўчириш зарур. Агар бир неча савдо совутгич витриналари бир вақтда ишдан чиқса нима қилиш лозим. Бу йирик молиявий ҳаражатларга олиб келади. Тез бузиладиган маҳсулотлар айний бошлайди (ва агар ўз обрўингизни ўйласангиз уларни ташлаб юборишга тўғри келади), музқаймоқ, сариёғ каби маҳсулотлар эрий бошлайди ва ташқи шаклини йўқотади (қайта музлатилганидан сўнг уларни сотиш қийин бўлади), ҳатто, илиқ ичимликларни ҳам биров сотиб олиши амри маҳол. Буларнинг барчаси дўкон эгаси учун сезиларли даражада чиқиндилар кутиб турган ҳақиқий даҳшат. Агар эътибор берадиган бўлсак, носоз совутгич витринадаги айниган муҳсулотни кўрган ҳаридор нафақат дўконингизга қайтиб келмайди, балки дўконингиз “сифати” ҳақида барча яқинлари ва дўстларига айтиб беради – сиз бутунлай вайрон бўласиз!\nБарча дўкон хужайини учун ускуналари тезроқ таъмирлаш муҳим. Бундай ҳолатларда носозлик сабабини аниқлашга вақт йўқ, бироқ бунинг устида бош қотирса арзийди. Эҳтимол монтаж вақтида хатоликка йўл қўйилган ёки ишдан чиқаётган қурилмадан фойдаланилгандир. Совутгич қурилманинг бузилишига асосий сабаб – виждонан қилинмаган монтаж ишлари. Нуқсонлари бўлган қурилма сотиб олинган ҳолатлар ҳам учраб туради (бундай ҳолга паст сифатли етказиб берувчиларда дуч келинади).\nТекширилган қурилмаларни сотиб олинг, ускунани етказиб беришга эса Server Service каби совутгич қурилмалар билан узоқ йиллардан бери ишлаб келадиган, савдо совутгич қурилмаларини етказиб бериш, монтаж қилиш ва уларга сервис хизмат кўрсатиш бойича тўлиқ хизматлар мажмуини тақдим қилувчи (агар бу ишларни турли компаниялар амалга оширса, улар бир-бирларини айблдайди) ва барча ускуналар ва кўрсатган хизматлари учун кафолат берадиган компанияни танланг.\nСовутгич ускунаси ишдан чиқдими – нима қилиш лозим?\nСовутгич ускунанингиз бузилди ва уни тезда таъмирлаш керак. Бу муаммони ҳал қилишда Server Service компанияси мутахссислари кўмаклашади. Биз Тошкент шаҳрида 10 йилдан ортиқ вақт давомида совутгич қурилмаларини тезкор таъмирлаш билан шуғулланиб келамиз. Агар совутгичингиз яна узоқ йиллар хизмат қилишига имкон берувчи сифатли ва тезкор таъмирлаш хизмати зарур бўлса, бизга мурожаат қилинг – биз сизга ёрдам берамиз! Бизда савадо совутгич қуримангиз учун зарур барча деталлар мавжуд. Агар зарур детал биздан топилмаса уни буюртма қиламиз.\nАгар носозлик жиддий бўлмаса, биз уни дўконнинг ўзида бартараф этамиз, бунда ҳаридорлар ва дўкон ходимларига ҳалал бермаймиз. Агар носозлик жиддий ва кўп соатли диагностика ҳамда таъмирлаш ишларини талаб қилса, таъмирлашни устахонамизда олиб борамиз (совутгичингизни ўзимиз демонтаж қиламиз ва олиб кетамиз – сиз уни ташиш учун таранспорт қидиришга мажбур бўлмайсиз). Биз фақат алмаштирилган деталлар учун эмас, балки олиб борилган барча ишларимиз учун ҳам кафолат берамиз! Компаничмиздан мамнун бўлган мижозларни осонлик билан топасиз.\nАгар Ўзбекистонда савдо совутгичларни сифатли таъмирлаш зарур бўлса – шунчаки, бизга қўнғиороқ қилинг: (+998 98) 128-04-02


21 декабрь, 2019, 13:53\nТеглар:Локомотив | Анзур Исмоилов | Ўзбекистон МТЖ | Самвел Бабаян | Суперлига\nТез орада Анзур Исмоиловнинг қаерда тўп суриши ойдинлашади.\nТажрибали футболчи Анзур Исмоилов жорий мавсумни «Локомотив» таркибида ўтказганидан яхши хабардорсиз. Айтиш мумкинки, унда ҳимоячиларга хос бўлган барча хусусиятлар мужассам. Айни пайтда эса у ҳам қишки таътилдан фойдаланган ҳолда чарчоқларини чиқариш мақсадида асосан оила даврасида вақтини ўтказмоқда. Исмоилов эса якунига етган мавсумда «Локомотив» билан бирга кумуш медални қўлга киритди. Ўтган йили эса темирйўлчилар билан бирга мамлакат чемпионлигини ҳам қўлга киритганини эслатиб ўтиш даркор. Охирги пайтларда эса ушбу футболчи билан боғлиқ эътиборга молик ҳолатлар юз бермоқда. Биз эса ушбу йилда миллий терма жамоадаги фаолиятини якунлашга қарор қилган футболчи билан қатор масалаларда эркин фикр тарзида мулоқот ўтказдик.\nАста-секин 2019 йил ҳам якунига етиб бормоқда. Бундай пайтда эса ҳар бир инсон ортда қолаётган йилни ўзи учун сарҳисоб қилади. Шундай экан, Анзур Исмоиловда ҳам жорий йил ўзига яраша таассуротлар қолдирган бўлиши табиий. Натижада дастлаб 2019 йил нимаси билан ёдда қоларли бўлганлиги ҳақида гапирди.\n- Ўтган йилгига қараганда, бу йил бир мунча қийинроқ ўтди десам бўлади. Чунки бу мавсум аввалида жамоамиздан 5-6 та футболчилар кетишди. Натижада жамоанинг ўйин услуби ҳам алмашди. «Пахтакор» эса жуда кучли жамоага айланди. Шунинг учун улар бу йил ҳаммадан кучли эканлигини исботлади. Буни тан олиш керак, беркитиб нима қиламиз? Яна нима дейишим мумкин? Чемпионат якунланиб бораётган маҳалдагина биз бир-биримизга мослашиб, ўйинимизни яхшилаётгандик. Бундан бошқа яна нимадир дейишга ҳам ҳайронман.\nЯқинда Самвел Бабаян «Локомотив»ни тарк этиб Хитойнинг «Чанчунг Ятай» клубига бош мураббий этиб тайинланди. Бунинг Анзур Исмоиловга қандай алоқаси бор деб ўйлаяпсизми? Кўпчилик яхши билса керак, футболчи 2011 йилдан 2018 йилгача «Чанчунг Ятай» сафида муваффақиятли тарзда тўп сурган. Бабаян эса айнан Анзурнинг собиқ клубига бош мураббий этиб тайинланди. Шу боис Самвел Вячеславович ҳам Хитойга кетишдан аввал Анзурдан собиқ клуби ҳақида маълумотлар олганини айтганди. Умуман олганда, унинг Хитойга кетиши чинакам янгилик бўлди. Очиғи, Исмоилов собиқ клубини яхши билишини инобатга олган ҳолда ундан Бабаяннинг «Чанчунг Ятай»да ўзини кўрсата олиш имкониятлари қанчалик бўлиши мумкинлиги ҳақида ҳам сўрадик.\n- Мен ўйнаган «Чанчунг Ятай»да ҳамма нарса етарли, у ерда ҳеч қанақа муаммо йўқ. Нимани хоҳласангиз, ҳаммасини муҳайё қилишади. Барча шарт-шароитлар тайёр. Футболчи учун ҳамма нарса бор. Масалан, зўр база, ётоқхоналар, машғулот майдонлари, тренажёр заллари, умуман муаммо топа олмайсиз. Хитойда шунақаки, ҳамма клублари ўз сафига 3-4 нафар яхши легионерларни қўшиб олса бўлди. Улар эса жамоанинг натижаларига катта таъсир кўрсатишади. Самвел Бабаян ҳақида нима дейишим мумкин? Ҳа, у «Чанчунг Ятай» бош мураббийига айланди ва бу борада унга фақат омад тилаб қолишим мумкин. Клубнинг мақсади эса Суперлигага қайтиш. Аммо, биласизми, бу осон эмас, жуда қийин масала. Хитойнинг биринчи дивизионида ҳам рақобат ниҳоятда кучли. Ахир мен Хитой чемпионатида 8 йил ўйнаганман. Шу боис у ердаги ҳамма нарсани яхши биламан. Ҳаммасини вақт кўрсатади.\nҲеч кимга сир бўлмаса керак, сўнгги пайтларда Анзур Исмоиловнинг «Пахтакор»га ўтиши борасида гап-сўзлар кенг тарқалмоқда. Кимдир эса ҳаттоки унинг «Пахтакор» билан шартнома тузиб бўлганлиги ҳақида ҳам гапиришмоқда. Лекин булар қанчалик ҳақиқат? Табиийки, бундай жараёнда вазиятга аниқлик киритиш учун одилона жавобни фақат футболчининг ўзи айта оларди. Шуни инобатга олиб ундан кейинги режаларига ҳам ойдинлик киритиши лозимлигини тушунтирдик.\n- Ҳа, музокара ўтказаётган жамоаларимиз бор. Аммо биз ҳали бир нуқтага келганимиз йўқ. Ҳозирча гаплашяпмиз. Биласизми, менга Хитойдан ҳам, Таиланддан ҳам яхши таклифлар бўляпти. Бироқ мен кўпроқ уйда қолишни хоҳлаяпман. Билмадим, нима бўларкин? Менимча, тез орада ҳаммаси ҳал бўлади деб ўйлайман.\nАгар Исмоилов яна Ўзбекистонда қолиб фаолиятини давом эттирмоқчи бўлса, у ҳолда унинг учун энг муносиб жамоа – бу «Пахтакор» бўлса керак. Биз айнан шу хусусида мурожаат қилганимизда шундай жавоб қайтарди:\n- (Кулади) Тўғриси, ҳозир бу ҳақида бирор нима айта олмайман. Менга озгина вақт керак. Кейинги режаларим ҳал бўлиш арафасида турибди. Насиб қилса, тез орада барчаси ойдинлашиб қолади.\nЎзингиз кўрганингиздек, унга Хитойдан ҳам яна таклифлар бор. Бу бежиз эмас, албатта. Чунки Исмоилов у ерда 8 йиллик фаолиятини ўтказган ва хитойликлар футболчимизнинг имкониятларини яхши билади. Шу сабабли ўйинчимизга Хитойдан яна қизиқишлар бўлиши ҳам табиий эди, аслида.\n- Хитойдан менга қизиқаётган иккита жамоа бор, - деб мавзуни давом эттирди, Анзур. – Бундан ташқари, менга Эроннинг «Сепахон» клубидан ҳам аниқ таклиф келиб тушган. У ерга бориб тиббий кўрикдан ўтишим керак ва шундан сўнг дарҳол шартномага имзо чекишимни билдиришяпти. Бироқ боя айтганимдек, мен кўпроқ яна ўзимизда ўйнамоқчиман. Мен билан қизиқаётган клубларни ҳурмат қиламан ва улар билан гаплашаётганимда янги йилгача барчасини ҳал қилишимизни айтяпман.\nЮқорида футболчи Хитойдан иккита таклиф борлиги ҳақида айтди. Қизиқ, у қайси клублар? Ёки улардан бири Самвел Бабаяндан келган чақирувми? Бу ҳам ўзига яраша қизиқ масала эди, лекин Анзурнинг айтиши бўйича иккаласи ҳам бошқа клублар эканлигини маълум қилди. Умуман олганда, тажрибали ҳимоячимизга Осиёнинг яхши савиядаги жамоаларидан жиддий таклифлар келиб тушяпти. Бу эса Исмоиловнинг ҳали ҳам хорижда легионер сифатида юқори даражада ўйнай олишга бўлган имкониятлари етарли эканлигини кўрсатиб турибди. Бошқа ўйинчилар эса ўзига четдан мана шундай бир қатор қизиқарли таклифлар бўлишни исташади. Аммо Исмоилов нима учун хорижга кетишга унчалик шошилмаяпти?\n- Ҳаммаси оилавий сабаб туфайли. Бунгача 8 йил Хитойда ўйнаб келдим. Энди фарзандларим ҳам катта бўлиб қолишяпти. Агар ҳозир 30 ёшда бўлганимда ҳам бу бошқа гап эди. Эндиликда оиламга кўпроқ эътибор қаратишни истаяпман. Биласизми, мен оиламни, болаларимни жуда соғинганман. Уларга ўзим бош-қош бўлиб тарбияласам, боғчасига, мактабига ўзим олиб бориб келсам, мана шундай ҳолатлар менга ҳузур бағишлайди, - дейди Исмоилов.\nФутболчи билан ўзаро мулоқотимиз давомида яна Ўзбекистон чемпионатига доир айрим масалалар бўйича ҳам фикр алмашдик. Яъни, якунига етган мавсумда Ўзбекистон чемпионатидаги энг яхши футболчи ким бўлганлиги ҳақидаги фикрларини билишга ҳам қизиқдик.\n- «Пахтакор»да тўп сурган Достон Ҳамдамов, Жалолиддин Машарипов ва Драган Черанни алоҳида айтган бўлардим. Вазиятга холисона баҳо берадиган бўлсак, айни пайтда мана шу учала футболчини энг яхшилари деб ўйлайман. Аслида яхши ўйинчилар кўп-у, бироқ улар ажралиб туришди.\nЭнг яхши футболчилар ҳақида гапирганидан кейин ўз-ўзидан бу борада энг яхши мураббийлар ҳақида ҳам ўз фикрини билдиришини сўрадик.\n- Ҳамма мураббийларнинг ўзига яраша хусусиятлари бор, уларни ҳурмат қиламан. Мисол учун «Насаф»ни олайлик, Рўзиқул Бердиев қўл остидаги маҳаллий ёшларни қандай тарбиялаганини кўринг, ҳаммаси ажойиб йигитлар. Агарда мана шу таркибга уч нафар яхши легионер ва ўзимиздан бир-иккита тажрибали футболчиларни қўшиб олишса, Бердиев «Насаф» билан бемалол чемпионлик учун кураша олади. Лекин бунинг учун клуб ўзининг ички имкониятларига қараши керак. «Насаф»да маблағ томонлама етарлича имкониятлари бўлмаган пайтида Рўзиқул Бердиев ёшлардан ажойиб жамоа тузгани жуда ёқимли бўлди. «Бунёдкор»да ҳам шундай. Айтмоқчиманки, шунча ёшларимиз учун ушбу йил ўзларини кўрсатиш борасида ажойиб имконият бўлди. Айниқса, бу Ўзбекистон учун жуда қўл келади.\nШу билан бирга бу йилги чемпионатимиз ҳақида ҳам турли фикрлар билдириляпти. Албатта, ҳаммаси «Пахтакор»нинг яққол гегемонлги остида ўтди. Шу сабабли улар 20-22 очколик фарқ билан анча аввал чемпионликни расмийлаштиришди. Натижада бу интриганинг эрта тугашига сабаб бўлди. Кўпчилик эса мавсум зерикарли ўтганлиги ҳақида ҳам гапиришяпти. Бу борада Исмоиловнинг муносабати қандай эканлиги билан қизиқиб кўрдик.\n- Чемпионат ҳамма ўйлагандек зерикарли ўтгани йўқ. Тўғри, «Пахтакор» кучли ўйин кўрсатди, бошқалар эса уларга интилишга ҳаракат қилди. Масалан, ўтган йилнинг иккинчи ярмида «Локомотив»да ўйнашни бошлаган бўлсам, ўшанда биз рақибларимизни керак бўлса катта қийинчиликсиз ютган пайтларимиз ҳам бўлган. Ғалабаларни ортиқча куч сарфламасдан қўлга киритардик ҳам. Бу йил эса бундай бўлмади. Осон таслим бўлган жамоалар учрамади. Бу эса чемпионат қизиқарли ўтганини билдиради. Қолаверса, кўплаб жамоалар таркибларини иқтидорли ёшлар билан тўлдиришди. Шу боис айтишим мумкинки, бу йил ёшларимизга ажойиб имкониятлар тақдим этилди. Улар ўйин амалиётига эга бўлган ҳолда ўсишга эришишди.\nЧемпионатимиз тугаганидан кейин энди барчанинг эътибори ўз-ўзидан олимпия терма жамоамизга қаратилади. Чунки январь ойида Таиландда Осиё чемпионати мусобақаси ўтказилади. Жамоамиз олдига эса Олимпиада йўлланмасини қўлга киритиш вазифаси қўйилган. Исмоилов эса терма жамоамизнинг имкониятлари хусусида шундай деди:\n- Терма жамоамиз билан мусобақага кетган йигитларнинг ҳаммаси ажойиб футболчилар. Уларда иқтидор катта. Шахсан мен футболчиларимизга ишонаман. Энди ҳаммаси мураббийга боғлиқ. Чунки тўғри таркиб танлаш, тактикани қўллаш, вақтида ва керакли ўйинчи алмаштириш, ўйинни кўра олиш – ҳаммаси мураббийнинг маҳоратига боғлиқ. Очиғи, мураббийларимизга ҳам ишонаман ва улардан кўп нарсани кутяпман.\nШунингдек, ортда қолаётган йилнинг яна бир ўзига яраша воқеликларидан бири бу Анзур Исмоиловнинг миллий терма жамоадаги фаолиятини якунлагани билан боғлиқ. Чунки унинг бош жамоамизга яна фойдаси тегишига ишонардик. Бироқ ҳимоячи энди клубдаги фаолиятига асосий эътиборни қаратишни лозим топди. Аммо унинг термадан кетишини ҳар ким турлича талқин қилди. Масалан, Эктор Купернинг кетганидан кейин шундай қарор келгани боис балки унинг Вадим Абрамов билан ишлашни истамагани борасида ҳам гап-сўзлар йўқ эмасди. Шу боис футболчимиздан ушбу вазиятга ҳам ойдинлик киритишини сўрадик.\n- Осиё Кубогидан кейин Купер билан гаплашганман. Ўшанда Осиё Кубоги тугади, бу менинг охирги ўйиним деб айтгандим. Чунки ўсиб келаётган ёшларга жой бериш керак эди. Менинг ёшим ҳам улғайиб бораётганди. Жаҳон чемпионатининг саралаш баҳсларида ўйнаган тақдиримда ҳам биз мундиалга чиқсак, ўйнай олмасдим. Чунки унгача яна вақт бор эди. Шу сабабли менинг ўрнимга бошқа ёшларга кўпроқ эътибор беринглар деб айтгандим. Балки яна бир йил термада ўйнашим мумкин эди, аммо ундан кўп бўлмасдим, менимча. Шу боис ўша пайтда ҳозир кетишимнинг фурсати келди деб мураббийга ўз фикримни айтгандим. Лекин у пайтда менинг кетишимга рухсат беришмаганди. Кейин эса мураббий ўзгарди ва Вадим Абрамов келди. Гарчи унга терма жамоадан кетдим деб айтмаган бўлсам-да, аммо ЎФАдагиларга ўз қароримни айтиб тушунтирганман. Албатта, терма жамоага исталган пайтда ёрдам беришга тайёрман, бироқ ўсиб келаётган ёшларга ҳам йўл бериш керак деб тушунтирганман. Чунки жаҳон чемпионатида энди улар ўйнаши керак, мен эса ўйнай олмайман.\nАнзур рахмат сенга илохим ниятларизга етинг эркаксиз рахмат сизга тарбия берганларга\nanzur fidoiy yigt


Apple'нинг янги тақдимотидан нималар кутиш мумкин?\n21 март куни Apple компанияси анъанавий гаджетларининг тақдимотини ўтказади. Бош янгилик – бу кучли техник хусусиятларга ва ёқимли нархга эга экрани 4 дюймли янги iPhone SE смартфони ҳисобланади.\nШунингдек, компания iPad Pro'нинг кичиклаштирилган русумини ва Apple Watch учун аксессуарларни тақдим этади. «Kun.uz» жамоаси янги қурилмалар атрофида айланаётган барча миш-мишларни бир мақолага жамлади.\nМарт ойида Apple ўз тақдимотида iPhone 7'ни намойиш этмаслиги аниқ эди, чунки анъанавий равишда компания янги авлод смартфонларини кузда намойиш этади. Лекин тармоқларда 2014 йилдан буён компания қурилманинг кичиклаштирилган русумини тақдим этиши ҳақидаги миш-мишлар кенг тарқалганди.\nЯқин кунларда экрани 4 дюймли янги iPhone'нинг номи iPhone 5SE (Special Edition сўзидан қисқартма) деб номланиши мумкинлиги ва iPhone 6 дизайнидан бир қанча кўчирмалар бўлиши тўғрисида қизғин суҳбатлар бошланиб кетди.\nКейинроқ эса, тахмин қилинган номдан 5 рақамини олиб ташлашди. Унинг ташқи кўриниши эса iPhone 5S дизайнининг қисмлари қўшилиши ҳақида хабарлар тарқалди. Янги iPhone SE охирги флагман смартфон каби, кумушранг, кулранг, пушти ва олтинрангларда сотувга чиқарилади.\nТехник жиҳатларга келадиган бўлсак, қурилма компаниянинг ҳозирча охирги ҳисобланган процессори A9 ва M9 билан, камера эса 12 мегапикселли матрица билан жиҳозланади.\n4 дюймли экран «жонли расмлар»ни (Live Photos) кўрсата олсада, кенг реклама қилинаётган 3D Touch функциясига эга бўлмайди. Энг муҳим ўзгаришлардан бири, янги смартфон Apple Pay мобил тўловлар тизимини ишлатиш учун NFC-чипи билан қуролланади.\n«Олмали» смартфон мухлислари учун яна бир муҳим хабарни 15 март куни Apple Insider тарқатди. Унга кўра, смартфон камераси 4K режимида тасвирга тушира олади.\nШунингдек, аккумуляторга ўзгартириш киритилиб, унинг ҳажми энди 1624 ёки 1642 мАс ни ташкил этади. Унинг нархи тахминан 400-500 доллар бўлиши кутилмоқда.\nApple Watch учун аксессуарлар\nКомпания тақдимотига таклиф этилган мухбирларнинг таклифномаларида кўпгина шамалар мавжуд. Энг эҳтимолий ишоралардан бири эса Apple Watch учун янги аксессуарлар тақдим этилиши бўлди.\nБундан ташқари, Чехиядаги Apple Store сайти олдиндан ақлли соатлар учун «милан ҳалқаси» (milanese loop) қўл бандининг янги русумини сотувга қўйди.\nШунингдек, тармоқдаги гап-сўзларга кўра, Буюк Британия ҳарбий-денгиз кучлари учун уч хил рангли билакузук ва «Hermes»дан янги чарм кўл бандлари тақдим этилиши кутилмоқда.\nApple Watch'нинг янги авлоди тақдимотини эса бир оз кутишга тўғри келади. Унинг намойиши кузда бўлиши мумкин.\nЯнги iPad Pro\nКомпаниянинг анъанаси нафақат кичик қурилмалар, балки катта қурилмаларни тақдим этиши ҳисобланади. Тармоқларда ўтган йили тақдим этилган iPad Pro'нинг янги русумини тақдим этиш режалаштирилганлиги тўғрисида хабарлар юрибди. Унга кўра, қурилма 9,7 дюйм экранли iPad Air 3 планшети бўлиши мумкин.\nБиринчи профессионал қурилмадек, янги планшетда ҳам Apple Pencil'ни ишлата оласиз ва Smart Connector орқали симсиз клавиатураларни улай олиш мумкин бўлади, ҳамда қурилма иккита динамикларга эга бўлади.\nКелажакда компания, фақатгина профессионал Pro ва Mini русумидаги плашетларни ишлаб чиқаришни режалаштирмоқда, чунки шу йўл орқали, планшетлар бозори қисқараётган пайтда, компания ўзининг харажатларини камайтиришни ўйламоқда.